qundao/data-zh-poetry huggingface dataset:
寄董無益
作者：仇遠
朝代：宋

郵鈴带箭髪紛紛，何日山深耳不聞。
遷客無鄉難避禍，饑民失業半充軍。
馬蹄亂踏湖西雪，雁陣平拖塞北雲。
我亦嬾談今世事，自看弔古戰場文。
寄趙春洲莫兩山
作者：仇遠
朝代：宋

湖山滿目舊游空，風景荒凉客路窮。
雨意忽生桐葉外，秋光都在木樨中。
乾坤混混多游騎，江漢寥寥有斷鴻。
自古隠人多嗜酒，却憐無酒醉新豐。
寄鄂渚王子文教授
作者：仇遠
朝代：宋

笑把青藜杖，遠遊黄鶴城。
雨消戰伐氣，春生絃誦聲。
相從未有約，久別難爲情。
東望思渺渺，江長秋月明。
寄鄧善之
作者：仇遠
朝代：宋

幾年不寄子公書，忽向燕南遺鯉魚。
天遠地遥歸未得，男婚女嫁事何如。
壯遊自致青雲上，漫仕誰憐白髪餘。
西浙林泉俱可隠，毋忘舊約共閒居。
寄陳仲麟
作者：仇遠
朝代：宋

檇李城邊送客船，梅花一別又三年。
清風朗月思元度，駿馬名姬羨謫仙。
湖海倦遊予白髪，園林真樂子青氈。
楚生卜宅平生志，歸日相從學力田。
寄陳南翔張伯成主賓
作者：仇遠
朝代：宋

山水未遊徧，其如歸夢何。
獨憐黄渚月，相隔白漚波。
秋盡那無雁，霜遲尚有荷。
終期共燈火，插架異書多。
寄題如鏡上人房
作者：仇遠
朝代：宋

吳城久卜居，歸夢只西湖。
花木四時有，塵埃一點無。
看經常戒酒，得句少催租。
盡日坐相對，壁間蓮社圖。
寒食遊陳園
作者：仇遠
朝代：宋

梨花李花白鬬白，桃花杏花紅映紅。
疏籬曲徑錦步障，間以巨竹青玲瓏。
獨木爲橋人不渡，柴扉欲鎖春風住。
豈知野禽浪蜂蝶，時復銜花過牆去。
春波漲綠春日晴，柳下扣門嵇喜迎。
池邊亭上少盤礴，坐牀指點呼麴生。
冷官况逢寒食節，客味凄凉那可說。
殘盃冷炙何處無，樂意生香聊自悅。
清明天氣晴更佳，山林川谷多鶑花。
後庭遺曲少人唱，踏歌椎鼓爭喧嘩。
笑折一枝花入手，樹猶如此人能久。
六朝舊事付東流，醉翁之意不在酒。
寒食雨三首·其一
作者：仇遠
朝代：宋

山色空濛寒食雨，楊花零亂溧陽樓。
老人豈有傷春事，酒後情懷似感秋。
寒食雨三首·其三
作者：仇遠
朝代：宋

梨花白白柳條青，閉閣焚香奈雨聲。
聞道清明明日是，江南風土只宜晴。
寒食雨三首·其二
作者：仇遠
朝代：宋

監官州牧趣修圍，里正喧呼急報饑。
店舍無烟雞犬靜，山村桃李已空枝。
寓舍在青安門外由是出郊不數里羣山獻狀如游龍如奔馬如踞虎豹深秀坡陀不一而足似有招引賦詩之意遂約子野再用韻·其一
作者：仇遠
朝代：宋

西望寬平倦眼開，風收雲翳掃烟埃。
誰能白日捲簾坐，盡看青山排闥來。
合沓斷岡如引蔓，盤陀大石不生苔。
此中林壑多仙迹，何必吹簫更楚臺。
寓舍在青安門外由是出郊不數里羣山獻狀如游龍如奔馬如踞虎豹深秀坡陀不一而足似有招引賦詩之意遂約子野再用韻·其二
作者：仇遠
朝代：宋

山列瑶簪束不齊，過雲舒卷樹高低。
孟郊李白曾行處，泰華瑯琊盡向西。
瘦馬自穿幽徑去，老鶑猶戀落花啼。
豈無崖壁平如削，留與詩人醉墨題。
小園梅已綠陰忽見一花甚香
作者：仇遠
朝代：宋

此枝綠陰繁，枝上子如豆。
一花褎然見，香襞苔蘚透。
雖同梨雲夢，亦出桃李右。
矜驕若自惜，終覺老而瘦。
昔占百花先，今處百花後。
春風少年場，尤當敬耆舊。
小秦王
作者：仇遠
朝代：宋

水拍江堤沒軟沙。菰蒲深處釣魚家。罾頭免得黏風絮，船尾依然帶落花。
小秦王
作者：仇遠
朝代：宋

眼溜秋潢臉暈霞。寶釵斜壓兩盤鴉。分明認得蕭郎是，佯憑闌干喚賣花。
小齋四花·梅
作者：仇遠
朝代：宋

艾納護春香，橫枝偃霜月。
絕憐玉妃面，化作鐵漢骨。
小齋四花·水仙
作者：仇遠
朝代：宋

翠翹玉搔頭，湘妃赴蓬島。
如何譜騷人，不收此香草。
小齋四花·菊
作者：仇遠
朝代：宋

晶晶雪前黄，矯矯霜下傑。
秋香寧可衰，相與全晚節。
小齋四花·蠟梅
作者：仇遠
朝代：宋

別作一家春，故畹已禾黍。
黄香從何來，誰爲東風主。
少年遊
作者：仇遠
朝代：宋

釵雲垂耳未勝冠，私語別青鸞。露帳銀床，海棠睡足，偏稱晚來看。一年一夢青樓曲，香淺被池寒。卻聽西風，小窗殘雨，紅葉滿長安。
尾犯
作者：仇遠
朝代：宋

寶蠟夜籠花，不礙畫樓，無限清景。病葉分秋，翦愁桐金井。銀漢外、塵飛不到，暮雲收、琉璃萬頃。弁山橫翠，好倩西風，送上江心鏡。霓裳空楚楚，鈞天舊夢難醒。最憶嬋娟，□釵鈿香冷。欲高跨、嬌鸞歸去，又還愁、烏啼酒醒。獨思前事，夜永誰問相如病。
居遊行寄費廷玉
作者：仇遠
朝代：宋

繁華錢塘郡，佳麗金陵州。
吾生抑何修，兩地得居遊。
杭也數年別，昇也幾月留。
鍾山草堂靈，林壑殊清幽。
開窗眺龍灣，大江日東流。
鳳皇非故臺，不見白鷺洲。
冶城塚纍纍，青溪波悠悠。
長干塔尚在，瓦棺閣已休。
雨花峙巖顛，錦石爛不收。
層樓天下無，結構如龍舟。
六朝王氣歇，故籞成荒丘。
至今秦淮上，尚聞商女謳。
山水如此佳，見有此客不。
懷古復思鄉，日落川雲浮。
惜無老樊川，酒酣吟杜秋。
屠存博教授赴溧水任留飲寓舍
作者：仇遠
朝代：宋

只隔山中一日程，書船暫泊溧陽城。
儒冠喜見賢翁季，道眼相看老弟兄。
酒量吞江凉更闊，蟬聲送客晚爭鳴。
青衫肯爲琵琶濕，笑向天涯看月明。
山寺雪行圖送遠上人歸
作者：仇遠
朝代：宋

萬壑千林鎖暮寒，瘦馿踏雪入禪關。
流澌滿澗泥橋滑，少待春晴却出山。
山泉爲惠君疇賦
作者：仇遠
朝代：宋

空青穿秋旻，瘦白噴夏雪。
若非林下士，誰識此高潔。
山中非無雲，蒼狗隨變滅。
山中非無月，陰晴易圓缺。
不如泉混混，萬斛常不竭。
洗耳塵即清，釀酒香愈冽。
一醉三十年，至味過麴糵。
翁意不在茲，勿爲醒者說。
岊山
作者：仇遠
朝代：宋

岊老峰高翠倚天，洮河春水綠無邊。
不知楊柳蒹葭外，何處泊君書畫船。
州廳設醮即事
作者：仇遠
朝代：宋

去歲今朝六月六，暮雨傾盆風拔木。
今歲公宇醮祈晴，晝日當空生暑溽。
羽士宣詞官吏拜，燈燭熒煌香馥郁。
須臾黑雲西北來，如蓋如輪覆廳屋。
電驅霹靂掣金蛇，簷溜奔騰瀉銀竹。
幃屏掀開旛幢飛，卷盡香灰吹滅燭。
天威震怒莫敢喘，謝罪怔營虞褻瀆。
少焉雨止凉颼颼，天氣如秋失中伏。
四郊大田多黍苗，一片瀟湘接湖洑。
村夫中庭涕泗下，歸聞野老吞聲哭。
只恐戢戢生魚頭，何止廣文飯不足。
天心仁愛子勿憂，府公移文行振粟。
古言大雨不爲災，雲雨須臾手翻覆。
巫山一段雲
作者：仇遠
朝代：宋

酒力欺愁薄，輕紅暈臉微。雙鴛誰袖出青閨。剗襪步東西。倦蝶棲香懶，雛鶯調語低。釵盟惟有燭花知。半醉欲歸時。
巫雲九峰
作者：仇遠
朝代：宋

誰割巫山一片雲，峰巒羅列比兒孫。
嵌空自是天生穴，剝蝕無非水渲痕。
霜削秋清連竹色，露腴曉翠及蒲根。
九峰九鎖參差似，永鎮仇溪第一村。
巴東西
作者：仇遠
朝代：宋

巴東有杜鵑，杜鵑啼春花正妍。
巴西有杜鵑，杜鵑啼血花可憐。
巴東巴西久爲客，目斷江南歸未得，月明滿地山花白。
廉公子家藏元石名武夷春雨
作者：仇遠
朝代：宋

至寶忽橫道，峰巒高復低。
數尖靈壁石，一曲武夷溪。
黛色春浮玉，黄流雨曳泥。
遥知千載下，名與峴山齊。
廣教寺
作者：仇遠
朝代：宋

三門當驛道，四壁啟僧房。
頗有千竿竹，能令六月凉。
撞鐘山鸛起，煮茗石罌香。
岸曲盤渦急，人言古瀨陽。
張氏隠居
作者：仇遠
朝代：宋

杜老曾題品，依稀舊隠居。
頗知書有味，肯教子爲儒。
築屋先通燕，開池剩養魚。
相邀須飲醉，酒熟不煩沽。
形影
作者：仇遠
朝代：宋

形影自相問，追隨六十年。
冷官真漫爾，歸夢亦蘧然。
但覺寒風暖，難令素髪玄。
可能學陶令，家去有園田。
後園野池詩
作者：仇遠
朝代：宋

欲和滄浪孺子歌，東風吹皺縠紋波。
幽禽哺子櫻桃少，浮草一苗蝌蚪多。
天與一官□□拙，春餘幾日喜晴和。
少須幸有寬閑地，□□茅亭俯芰荷。
德興葉志道字士心葬母于銀山丹井之上作丹泉吟
作者：仇遠
朝代：宋

葛公學仙丹有泉，葉公藏母丹泉邊。
泉流㶁㶁亂石底，丹光炯炯長松巔。
陟彼屺兮瞻望母，麻衣土枕常廬墓。
難將寸草報春暉，祇覺焄蒿泣秋露。
男兒眼中非無淚，有淚徹泉無厚地。
泉聲如咽淚如丹，何待洩融歌大隧。
幽花淡月耿墓門，不招仙魄招母魂。
子規一聲蒼石裂，白雲渺渺山昏昏。
思佳客
作者：仇遠
朝代：宋

家住銀塘東復東。赤闌橋下笑相逢。春風豆蔻抽新綠，夜雨茱萸溼老紅。鷗鳥散，水天空。綺窗昨夜已無蹤。月昏雲淡沙汀小，簾影重重花影中。
思佳客
作者：仇遠
朝代：宋

日影扶花一萬重。秋香閣下又芙蓉。舊時楚楚霓裳，移入長楊短柳中。文甃碧，朱牆紅。金輿蒼鼠玉華宮。行人忍聽啼烏怨，笛裡闌干落葉風。
思佳客
作者：仇遠
朝代：宋

東壁誰家夜搗砧。荊江流滯客偏閒。三三五五瀟湘雁，飛盡南雲入北雲。人獨自，月黃昏。青鐙紅蕊落繽紛。野篁謾白秋蕭索，無風無雨也閉門。
思佳客
作者：仇遠
朝代：宋

落盡紅雨乍收。新篁靜院叫鉤輈。柳絲輕拂闌干角，怕引閒愁懶上樓。春淡淡，水悠悠。椅窗曾為牡丹留。轉頭千載真成夢，贏得春風一枕愁。
思佳客
作者：仇遠
朝代：宋

霜醉秋花錦覆堤。西風一舸小橋西。閒將窗下紅蘭夢，寫入江南白苧詞。芳緒斷，舊遊非。空遺香墨溼烏絲。碧雲冉冉無窮恨，只有山陽短笛知。
思歸寄張仲達崔進之·其一
作者：仇遠
朝代：宋

淅淅秋風吹葛衣，新寒已到讀書幃。
宦情客况俱牢落，不爲鱸魚也合歸。
思歸寄張仲達崔進之·其二
作者：仇遠
朝代：宋

不爲鱸魚也合歸，山中雞黍正秋肥。
東籬菊在家來好，莫學淵明較是非。
悟上人同過史氏隠居
作者：仇遠
朝代：宋

經時少暇出郊游，野曠山遥易見秋。
祗怪朝來多爽氣，似緣我輩是清流。
荒臺古井平蕪濕，斜日西風亂葉愁。
莫笑田翁無款待，綠菱新摘酒新篘。
慶孝僧自金陵回虎林
作者：仇遠
朝代：宋

白下長干住幾年，西風入夢即飄然。
斷橋梅柳全非舊，古剎鐘魚大勝前。
萬里豈宜常作客，一簞且可穩栖禪。
滄江東去風波惡，亦欲湖山結數椽。
憶悶令
作者：仇遠
朝代：宋

岸柳絲絲青尚淺。漸春歸吳苑。繚垣不隔破圖，愛翠深紅遠。瞥地飛來何處燕。小烏衣新翦。想芹短、未出香泥，波面時時點。
憶暢慶玉如四上人
作者：仇遠
朝代：宋

臘中晴色久，霜月冷森森。
可但思元度，惟應憶道林。
三更難得曉，一片欲歸心。
有約分苔石，南山蒼樹陰。
憶桐廬二女
作者：仇遠
朝代：宋

子女生來願有家，耕桑隨分各生涯。
誰知我輩鍾情處，看過桃花看藕花。
憶窊石章氏女子
作者：仇遠
朝代：宋

湖樹江雲隔杳冥，千峰萬壑夢中青。
懸知茅屋孤燈下，逐字教兒讀孝經。
憶舊遊
作者：仇遠
朝代：宋

對庭蕪黯淡，院柳蕭疏，還又深秋。正一星鐙暗，更一聲雁過，一點螢流。合成一片離思，都在小紅樓。想撲地陰雲，人愁不盡，詩與天愁。酸風未應□，雨簌簌瀟瀟，欲下還收。憶繡幃貪睡，任花悄晨影，移上簾鉤。被池半卷紅浪，衣冷復燻篝。怎忘得江南，風流庾信空白頭。
憶舊遊
作者：仇遠
朝代：宋

憶寒煙古驛，淡月孤舟，無限江山。落葉牽離思，到秋來，夜夜夢入長安。故人翦燭清話，風雨半窗寒。甚宦海漂流，客氈寂寞，忍說閒關。征衫。賦歸去，喜故里西湖，不厭重看。莫待青春晚，趁鶯花未老，覓醉尋歡。故園更有松竹，富貴不如閒。卻指顧斜陽，長歌李白行路難。
憶西坡梅
作者：仇遠
朝代：宋

杖藜久不到西坡，苔上梅花積漸多。
野屋荒凉誰管領，酒尊期會竟蹉跎。
韶光二月已强半，樂事一生能幾何。
頼有鄰園春可折，洗瓶斜插在行窩。
應平叔送牡丹
作者：仇遠
朝代：宋

草玄亭前老侯芭，贈我鞓紅三朵花。
一春風雨傷麥麻，天香何事來山家。
且勸花王一盃酒，更祝花王千萬壽。
洛陽名苑今在否，未必開花大如斗。
有花可賞不負春，紅紫轉眼俱成塵。
酣歌誰識李翰林，酒樓柳絮愁殺人。
懷古
作者：仇遠
朝代：宋

吹殺青燈炯不眠，滿衿懷古恨緜緜。
江東曾識桓司馬，滄海難追魯仲連。
吳岫月明吟木客，漢宮露冷泣銅仙。
何時一酌桃源酒，醉倒春風數百年。
懷向古
作者：仇遠
朝代：宋

曾同野竈煮溪魚，別鶴歸遲信息疏。
不是山中無楮葉，尋常嬾寄入城書。
懷張似之
作者：仇遠
朝代：宋

少日登山屐，中年上水船。
黄花猶自綠，白髪若爲玄。
但覺杯行速，那知帽影偏。
南峰深秀處，回首重潸然。
懷方嚴州·其一
作者：仇遠
朝代：宋

八十一年前，科名已褎然。
依劉王粲檄，入洛賀循船。
受禪碑誰上，閒情賦自傳。
江山英氣歇，堪恨亦堪憐。
懷方嚴州·其三
作者：仇遠
朝代：宋

八十一年亡，哀哉老紫陽。
佳兒方戒道，小妾漫專房。
每憶先生被，常懷太守章。
桐江詩萬首，端可及龜堂。
懷方嚴州·其二
作者：仇遠
朝代：宋

八十一年終，堪嗟旅襯窮。
胸中元耿耿，身外竟空空。
白首太玄草，紫陽虛谷翁。
平生有遺恨，五馬未乘驄。
懷方嚴州·其五
作者：仇遠
朝代：宋

八十一年休，云何不首丘。
豈無商女恨，肯作賈胡留。
書籍從人賣，田園有子收。
烏聊山在望，風雪去悠悠。
懷方嚴州·其四
作者：仇遠
朝代：宋

八十一年身，棲遲客館貧。
登門曾有我，銘墓竟何人。
醉夢高樓月，悲歌故國春。
可能函玉骨，歸葬練溪濱。
懷白石社尊師道堅
作者：仇遠
朝代：宋

我思南山陽，谷神何緜緜。
松下笑相別，惚恍忘歲年。
寄我猶龍經，文字入幽玄。
終期白石頂，擊竹歌遊仙。
懷盛元仁
作者：仇遠
朝代：宋

年過耳順欲何如，臂膝酸寒齒髪疏。
千里驅馳還倦矣，數椽卜築合歸與。
山銜落日誰能繫，海漲平田自可鋤。
寄語虎林諸道伴，江湖處處有鱸魚。
戒飲
作者：仇遠
朝代：宋

腹無貯酒腸，小飲輒大醉。
醉餘嗽即作，痰唾連涕泗。
酒亦有何好，上策當自治。
無錢賒不來，不飲特易事。
何如飯疏食，飽矣曲肱睡。
莫笑我獨醒，中有至樂地。
抱膝
作者：仇遠
朝代：宋

抱膝坐終日，澹然忘是非。
縱令官未滿，已與世相違。
古道平蕪合，誰家新燕歸。
年荒烟火歇，空老一山薇。
拜孫花翁墓下
作者：仇遠
朝代：宋

水仙分地葬詩人，一片荒山野火焚。
薦菊有亭今作圃，埽松無地漫留墳。
蝸牛負殻黏碑石，老鸛携雛入隴雲。
欲把長簫歌楚些，却憐度曲不如君。
拜霞嶼待制伯祖墓下
作者：仇遠
朝代：宋

難尋華表與豐碑，三尺墳臺山四圍。
翁仲多年蒼珮剝，子孫寒食紙錢稀。
瘦藤拔地長蛇走，灌木維垣野鼠肥。
遠也久違鄉族去，忍將椒酒酹斜暉。
授時曆以丁未爲一歲·其一
作者：仇遠
朝代：宋

仇山村叟始生辰，六袠平頭又見春。
檢曆今年交一歲，乘槎有日到三神。
文章翰墨聊從好，富貴功名莫認真。
且醉市橋新熟酒，紅梅花插白綸巾。
授時曆以丁未爲一歲·其二
作者：仇遠
朝代：宋

一從妻子累心身，役役勞勞春復春。
苦被長貧難擇祿，寧甘漸老不如人。
廣文冷坐非無飯，張翰思歸豈爲蓴。
莫問當初弧矢事，祗今筆硯亦生塵。
探芳信
作者：仇遠
朝代：宋

坐清晝。記步幄行春，短亭呼酒。悵湔裙香遠，波痕尚依舊。亦闌橋下桃花觀，寒勒花枝瘦。轉回廊、古瓦生松，暗泉鳴甃。山雨夜來驟。便綠漲平堤，雲橫遠岫。細認沙頭，還見有落紅否。楊花自趁東風去，空白鴛鴦首。勸遊人、莫把驕驄系柳。
插梅
作者：仇遠
朝代：宋

偶得數枝梅，插向陶瓶裏。
置之曲密房，注以清冷水。
肌膚若冰雪，寒極粟不起。
歲晏且聞香，春深看結子。
摸魚兒
作者：仇遠
朝代：宋

愛青山、去紅塵遠，清清誰似巢許。白雲窗冷燈花小，夜靜對床聽雨。愁不語。念錦屋瑤箏，卻伴閒雲住。蓮心尚苦。謾自折蘭苕，答書蕉葉，都是斷腸句。鷗沙外，還笑失群鴛鴦。淒涼煙水深處。碧箋空寄江南弄，鴉墨亂無行數。梅半樹。悵未識、佳人日暮情誰與。何時輦路。共系柳遊韉，印苔金屐，湖曲步春去。
敝車
作者：仇遠
朝代：宋

汝自騎高馬，予寧坐敝車。
功名輸俊茂，天地著迂疏。
漫說癡人夢，仍看後世書。
謫仙酒樓在，不醉欲何如。
新安郡圃
作者：仇遠
朝代：宋

亭榭凌空眼界寬，得閑來處獨憑闌。
春浮練水蒸城潤，雪被黄山入座寒。
古樹巢空羣鳥散，荒池沙滿碎薸乾。
白雲在望歸期定，不見青油護牡丹。
新秋
作者：仇遠
朝代：宋

雙星方卜夜，載宿已交秋。
未覺炎凉改，先爲草木憂。
雁來催燕去，火老讓金柔。
阮籍知何事，江東尚滯留。
斷橋聞角
作者：仇遠
朝代：宋

柳外官橋出戍樓，和霜和月按梁州。
吹時莫近孤山下，千樹梅花不識愁。
方竹杖
作者：仇遠
朝代：宋

勁節稜稜瘦且堅，形模界尺出天然。
山翁甚愛資扶老，村衲無知誤削圓。
偏稱深衣同此矩，漫誇長笛大如椽。
有時閒爲吟詩出，徙倚中庭月一磚。
方萬里史敬輿陳孝先龔聖予胡穆仲相繼淪沒令人感愴
作者：仇遠
朝代：宋

諸老俱塵土，令予雙淚流。
幾年能再見，一氣故應休。
江左衣冠盡，人間翰墨留。
空山茅屋底，野史屬誰修。
早梅芳近·早梅芳
作者：仇遠
朝代：宋

碧溪灣，疏竹外，正小春天氣。綠珠羞澀，半吐椒紅可人意。月香傳瘦影，露臉凝清淚。笑倡條冶葉，怕冷尚貪睡。馬行遲，雪未霽。還憶前村裡。青禽啁哳，疑是當時夢初起。舊愁歸塞管，遠恨瀟湘水。望江南，故人家萬里。
早赴東寺行香
作者：仇遠
朝代：宋

衝風冒雨過南橋，馬上聞鐘覺寺遥。
客髪頓驚秋信早，飛蓬落葉兩蕭蕭。
明朝
作者：仇遠
朝代：宋

秋風嫋嫋雨瀟瀟，兀兀郊居出市遥。
未欠三盃通大道，且欣九日是明朝。
籬邊舊菊猶堪摘，天末新鴻不可招。
莫恨登高無脚力，强搘湘竹造山椒。
昔康節先生題安樂窩詩中云樂見善人樂聞善事樂道善言樂行善意此即吾友朱仲明樂善齋之意也繫之以詩
作者：仇遠
朝代：宋

人生有至樂，主善以爲師。
善端本固有，樂處亦自知。
我思舜之徒，雞鳴日孳孳。
簞瓢在陋巷，顔氏其庶幾。
之子芝蘭室，書傳爲箴規。
量力行好事，固窮無妄爲。
何似安樂窩，受用堯夫詩。
春日田園雜興
作者：仇遠
朝代：宋

一灣新綠護茅廬，草細泥鬆已可鉏。
野老但知分社酒，地官寧復進農書。
鶑花眼界人烟外，蠶麥生涯穀雨餘。
我愛賦歸陶令尹，柳邊時見小藍輿。
春風謠
作者：仇遠
朝代：宋

春風吹柳枝，柳枝拂短牆。
春風吹桃葉，桃葉浮烟江。
春風薄情不可當，鳴鳩乳燕相頡頏。
春日長，春夜短，雪花撲帳春不暖。
晚晴
作者：仇遠
朝代：宋

濃雲忽雨散秋聲，屋壁斜捎溝澮盈。
一陣西南風截斷，月華且讓夕陽明。
晦日携幼湖上
作者：仇遠
朝代：宋

葛嶺蘇堤晝寂然，東風吹我過湖船。
江山信美無人會，兒女情多只自憐。
柳色染勻春淡蕩，楊花落盡日暄妍。
麥秋天氣渾如此，却笑征衫未脫緜。
晨入東寺閲藏行香
作者：仇遠
朝代：宋

明星未高，繁霜已肅。
娟娟落月，猶挂茅屋。
我馬遑遑，我車僕僕。
晨入緇林，坐閲梵牘。
字奇義奧，了不可讀。
空元無象，奚事耳目。
簡書期程，軒冕桎梏。
顧影自哂，未能免俗。
名教真樂，言語穀粟。
何時式微，知足不辱。
暢師同玉上人遊茅阜·其一
作者：仇遠
朝代：宋

朝辭二竺寺，暮宿三茅峰。
紅樹落一葉，白雲深幾重。
遠遊喜無雨，清興尤宜冬。
遥知天壇上，會與仙人逢。
暢師同玉上人遊茅阜·其二
作者：仇遠
朝代：宋

上人家海上，喜從名山遊。
昔聞三茅君，隠在千峰頭。
霜寒草木瘦，歲晚泉石幽。
不見梁丘伯，使我心悠悠。
曉出西城
作者：仇遠
朝代：宋

閒官閒不盡，曉出古城陰。
斗柄已插地，秋聲將滿林。
故園三畝宅，落月幾家砧。
爲報柴桑令，予今亦委心。
曉雪
作者：仇遠
朝代：宋

昏昏慘慘窗映月，索索颯颯風吹葉。
青童開門忽驚笑，昨夜庭心一寸雪。
東方日出雪漸融，簷花滴滴皆春風。
山村布被正酣卧，愁殺門前賣炭翁。
曉霜
作者：仇遠
朝代：宋

重衾驚驟冷，萬瓦見濃霜。
夾岸蒹葭白，空庭橘柚黄。
宦情真淡泊，歲晚轉荒凉。
野寺鐘聲早，何人僕馬忙。
更漏子
作者：仇遠
朝代：宋

楝花風，都過了。冷落綠陰池沼。春草草，草離離。離人歸未歸。暗魂消，頻夢見。依約舊時庭院。紅笑淺，綠顰深。東風不自禁。
書與士瞻上人十首·其一
作者：仇遠
朝代：宋

我本迂疏落拓人，滿頭霜雪滿懷春。
登山有屐身恒健，挂壁無弦趣更真。
往歲效官殊漫浪，老來學佛離貪嗔。
却憐衛鶴齊雞輩，空費心機不庇身。
書與士瞻上人十首·其一〇
作者：仇遠
朝代：宋

豪氣年來漸埽除，簞瓢自樂守臞儒。
江頭盡醉唐朝士，澤畔行吟楚大夫。
萬里茝鵬何必羨，一官蟣蝨不如無。
葛巾草履從人笑，莫問青衫似葉枯。
書與士瞻上人十首·其七
作者：仇遠
朝代：宋

難得心交左伯桃，亦無善相九方臯。
而今賤子多儒誤，自古山人索價高。
衆雀豈能知鵠志，一雞何足用牛刀。
獨醒獨醉俱堪樂，妙理依然有濁醪。
書與士瞻上人十首·其三
作者：仇遠
朝代：宋

嬾學羊裘漢子陵，亦非解印晉淵明。
好山好水恒相對，浮利浮名不願爭。
詩酒每尋朋友共，山園都付子孫耕。
野心直與閑雲似，却笑孤雲出岫輕。
書與士瞻上人十首·其九
作者：仇遠
朝代：宋

北風雨後忽南風，頃刻開晴又轉東。
后土未乾偏有恨，漏天難補太無功。
小樓兀坐思猨鶴，好客相期避燕鴻。
壁上墨蘭香可掬，令人常憶所南翁。
書與士瞻上人十首·其二
作者：仇遠
朝代：宋

野鶴清高六翮輕，孤雲萬里去冥冥。
漢科合應茂才選，唐士曾書遺教經。
好趁江南諸老在，盡看薊北衆山青。
錦衣歸日春風滿，期醉沙堤雙玉瓶。
書與士瞻上人十首·其五
作者：仇遠
朝代：宋

宦海漂流四十年，老來默默守吾玄。
艱危頗得文章力，嫁娶各隨兒女緣。
白飯充腸聊當肉，好書到手不論錢。
閒心嬾作邯鄲夢，樂取西窗一枕眠。
書與士瞻上人十首·其八
作者：仇遠
朝代：宋

倦游嬾著小烏巾，短髪絲絲雪滿簪。
信手拈書聊慰眼，轉頭忘事太無心。
笑他杜老頻看鏡，愛我昭文不鼓琴。
喜有山林方外友，時携佳紙索新吟。
書與士瞻上人十首·其六
作者：仇遠
朝代：宋

筆硯生涯獨善身，一區花竹四時春。
無求莫問朝廷事，有恥難交市井人。
簾外烏衣飛上下，窗前蜂蕊結輪囷。
鑑如居士東鄰住，肯借霜豪爲寫真。
書與士瞻上人十首·其四
作者：仇遠
朝代：宋

末俗由來不貴儒，愚夫愚婦恣揶揄。
束書合向山林隠，絕跡莫登名利途。
膝下有孫貧亦樂，門前無債醉如泥。
咸平處士真堪羨，靜守梅花住裏湖。
書齋
作者：仇遠
朝代：宋

穀雨宜晴花亂開，一壺春色聚書齋。
園林此後無車馬，竹杖芒鞋政自佳。
書齋壁·其一
作者：仇遠
朝代：宋

苔色排簷綠上階，詵詵衿佩集虛齋。
耳根厭聽閒風雨，惟有讀書聲最佳。
書齋壁·其二
作者：仇遠
朝代：宋

風收細雨斷梅天，晝永身閒但欲眠。
木枕桃笙真有味，廣文不用歎無氈。
月上
作者：仇遠
朝代：宋

月到東窗夜正中，人間天上廣寒宮。
蚊蟲血食三千國，盡被西風一掃空。
月琴吟贈程禹仲
作者：仇遠
朝代：宋

我月太古色，我琴太古音。
色見音聲求，焉能知我心。
月到茅亭夜亭午，據梧坐看胎仙舞。
本無圓缺無虧盈，心迹雙清遊太古。
笑渠空向廣寒遊，記得霓裳羽衣譜。
有感
作者：仇遠
朝代：宋

腐儒乖世用，作事例迂疏。
浪走長安道，欲投光範書。
懸知成漫爾，可笑賦歸與。
寄語陳言者，毋輕出草廬。
有懷龔子敬子中
作者：仇遠
朝代：宋

兩龔昔所慕，二難今是似。
簞瓢魯儒生，衣冠楚君子。
相期歲月永，不爲弓旌起。
極目暮雲平，修筠悵予倚。
朋酒
作者：仇遠
朝代：宋

朋酒朝朝樂，鄉心夜夜愁。
朱雲難作吏，宋玉易悲秋。
陵谷何曾改，田園未可求。
南來幾鴻雁，亦爲稻粱謀。
朝天門城角
作者：仇遠
朝代：宋

颯颯秋風起白榆，山前吹徹小單于。
行人便作邊城聽，忘却杭州是故都。
木蘭花令
作者：仇遠
朝代：宋

一聲啼鴂無芳草。南浦晴波雲渺渺。蠹塵珠網滿香車，三十六橋春悄悄。垂楊柳舞吹笙道。紅粉臺空灰蝶小。惜花心性不禁愁，莫放墮香隨去鳥。
木蘭花令
作者：仇遠
朝代：宋

月墮觚稜寒鵲起。露拭秋空清似水。西風昨起過江南，紅葉黃蕪三四里。香蓴先近幽人齒。斷杵偏來徵客耳。滄洲無路迷將歸，□疊楚山□夢裡。
李唐虎溪三笑圖
作者：仇遠
朝代：宋

人生一笑良難，問此是同是別。
青山相對無言，溪聲出廣長舌。
李待詔虎溪三笑圖
作者：仇遠
朝代：宋

偶然行過溪橋，正自不值一笑。
三人必有我師，不笑不足爲道。
村中語
作者：仇遠
朝代：宋

吳儂曾在山村住，聽得村中老人語。
六月祈雨不祈晴，十月祈晴不祈雨。
今年三伏雨水多，官吏祈晴救禾黍。
祈晴得晴雖可喜，農夫車水方勞苦。
汗流如漿面如鐵，但要田乾那畏暑。
黑雲一片來何忙，心怕雨作身願凉。
安得長風爲吹散，乍可赤體當秋陽。
東橋西橋日荒荒，南圩北圩水茫茫。
中熟下熟亦足飽，儘勝淮頭爭捕蝗。
村舍即事·其一
作者：仇遠
朝代：宋

依籬疊塹作人家，西日還將葦箔遮。
窗戶莫嫌秋色淡，紫蘇紅莧老生花。
村舍即事·其二
作者：仇遠
朝代：宋

鳳仙繞砌錦斕斑，未著秋霜儘耐看。
不似南窗數竿竹，年年日日報平安。
東園賞紅梅
作者：仇遠
朝代：宋

花姨夜擣守宮血，染就南枝花貌別。
宿酲未解春正酣，一片晴霞消凍雪。
莫道有人疑作杏，老眼頻看亦生纈。
東闌更有萼綠華，精神標致尤清絕。
先生焚香讀書處，把酒花前相暖熱。
羣蜂知香不知色，一枝肯許兒童折。
兩株橫卧處士橋，夢中歸踏孤山月。
東觀徐鍊師松隠丹房·其一
作者：仇遠
朝代：宋

仙館幽深竹覆牆，風傳石鼎煮茶香。
門前老樹高如蓋，乞與樵夫話晚凉。
東觀徐鍊師松隠丹房·其二
作者：仇遠
朝代：宋

蘇仙行部溧州時，曾賦黄冠白鳥詩。
八十鍊師猶健在，自鋤松下取苓芝。
東郊少步·其一
作者：仇遠
朝代：宋

高低遠近樹陰濃，杖屨閒行萬綠中。
一片殘紅無覓處，却疑身在碧紗籠。
東郊少步·其二
作者：仇遠
朝代：宋

野風吹樹廟門開，神象凝塵壁擁苔。
笑爾不能爲禍福，村人誰送紙錢來。
枕上·其一
作者：仇遠
朝代：宋

雞鳴夜過半，霜氣入孤衾。
歲時將脫屣，鄰家方擣砧。
枕上·其三
作者：仇遠
朝代：宋

一官振饑荒，一官覆水旱。
州里多應酬，田家少愁嘆。
枕上·其二
作者：仇遠
朝代：宋

出門雞一鳴，僕馬蹋曉凍。
豈知牧牛兒，正作維魚夢。
柰花似海棠林檎但葉小異
作者：仇遠
朝代：宋

東風擅紅紫，顔色分重輕。
愛此柰子花，嬌艷何盈盈。
未開足標致，紫綿燦垂纓。
開繁臙脂褪，徐娘老而貞。
俗稱爲海紅，結實葉底頳。
來禽難爲弟，海棠難爲兄。
我評此三花，同出而異名。
一枝插銅壺，坐翫心目明。
安得劍南樵，素縑爲寫生。
梅夢
作者：仇遠
朝代：宋

緗梅眩晨霞，素梅迷暮雪。
一翁著花間，冰霜殊皎潔。
蜂蝶猶未知，香味老逾烈。
夢中識歸塗，踏遍孤山月。
梅花·其一
作者：仇遠
朝代：宋

爲怕緇塵染素衣，凍痕封蕊放春遲。
月來忽送闌干影，春到不分南北枝。
啼夢翠禽依樹宿，斷魂玉笛隔花吹。
任他萬片隨風去，須有青青葉底時。
梅花·其二
作者：仇遠
朝代：宋

夢想幽芳無處尋，相逢依舊歲寒心。
要看葉底玲瓏玉，休折枝頭蓓蕾金。
清曉風霜和艷冷，黄昏庭院覺香深。
揚州一樹春多少，殢得何郎瘦不禁。
棕莊
作者：仇遠
朝代：宋

幽徑秋陰合，青渠草色深。
肯教木葉落，直見夕陽沉。
獨客逢來雁，新寒集遠砧。
芙蓉花似錦，有意媚高林。
樹葉
作者：仇遠
朝代：宋

不知何樹葉，紅潤極鮮明。
一片風吹落，幾番霜染成。
止啼誠誑語，題字亦閒情。
把玩真堪惜，携歸予繡枰。
檇李亭
作者：仇遠
朝代：宋

閑抱琴書檇李游，仙壇古屋一茆留。
驛橋通市人沽酒，湖水依城客放舟。
葵扇桃笙聊却暑，蘋花楓葉已知秋。
坡翁仙去詩聲在，寂寞林塘卧白鷗。
次彥功韻
作者：仇遠
朝代：宋

春早風驅雪，天寒竹映門。
燈前終夜讀，笈內故書存。
尚覺文章貴，那矜齒爵尊。
向平愁未了，女嫁與兒昏。
次日歸舟和南仲
作者：仇遠
朝代：宋

𠙶山渺渺點青螺，古瀨澄澄似絳河。
塵世不知秋過半，水鄉但覺月明多。
輕舟傲兀魚龍窟，夾岸橫陳早晚禾。
一笑躍身煙霧表，醉歸何恤夜行訶。
次胡葦杭韻
作者：仇遠
朝代：宋

曾識清明上巳時，嬾能游冶步芳菲。
梨花半落雨初過，杜宇不鳴春自歸。
雙冢年深人祭少，孤山日晚客來稀。
江南尚有餘寒在，莫倚東風褪絮衣。
次胡葦杭韻
作者：仇遠
朝代：宋

連作湖山五日游，沙鷗慣識木蘭舟。
清風寒日荒城晚，燕子梨花細雨愁。
賜火恩榮皆舊夢，禁烟風景似初秋。
鳳絲龍竹繁華意，猶爲西林落日留。
次蕭饒州韻·其一
作者：仇遠
朝代：宋

愛山如愛士，交友竟忘年。
未老先辭祿，能閒始是仙。
清談真藥石，雅志樂林泉。
笑看衡門外，隨風柳絮顛。
次蕭饒州韻·其三
作者：仇遠
朝代：宋

寓舍已三遷，閑官又一年。
酒杯時樂聖，茶椀欲通仙。
愛笋從穿壁，澆花自汲泉。
誰能問前代，劉蹶與秦顛。
次蕭饒州韻·其二
作者：仇遠
朝代：宋

謙謙賢太守，止止樂閒居。
健筆凌三謝，高風繼二疏。
家猶傳故笏，夢不到安車。
何處溪山好，相從結草廬。
次蕭饒州韻·其四
作者：仇遠
朝代：宋

數椽西郭外，元不異村居。
官冷謀升斗，頭童怯比疏。
莫愁書費紙，肯嘆出無車。
也勝焦徵士，蝸牛卧雪廬。
次西和韻
作者：仇遠
朝代：宋

貧是儒家事，生平畏四知。
燈花空送喜，瓶粟不供炊。
湖海心終在，田園計未遲。
願同華山叟，馿背倒能騎。
次韻蕭饒州見寄·其一
作者：仇遠
朝代：宋

至人本天游，上古惟野處。
如何種菊者，亦勝封千戶。
萬鍾且唾去，况復問阿堵。
先生東陵侯，成敗久目睹。
幾程上金臺，一節綰銅虎。
肯從赤松遊，餐芝擘麟脯。
溫故窮丹鉛，投閒棄圭組。
自是橫江鯨，終然辭網罟。
獨醒笑衆醉，此舉冠千古。
二疏三高後，欲數指難僂。
毋煩北山移，猿鶴當起舞。
次韻蕭饒州見寄·其二
作者：仇遠
朝代：宋

昔寓南國居，日與蕘牧處。
今營西郭居，官梅映窗戶。
硯山如可博，尺度先畫堵。
此計當勇决，結構須快臯。
伐藤斷長蛇，卧石凜伏虎。
山厨富笋蕨，客至當脩脯。
野芳散紅紫，粲粲五雜組。
放懷山水窟，脫迹名利罟。
平泉綠野堂，盛事追往古。
願學樵夫拜，相從丈人僂。
應笑趨炎人，奴顔八風舞。
正月二十四日送廉使出郊·其一
作者：仇遠
朝代：宋

閒騎羸馬出，遠餞繡衣行。
愛此川原迥，欣然風日晴。
隔籬梅半落，斷隴麥初生。
每恨微官縛，茅山負夙盟。
正月二十四日送廉使出郊·其二
作者：仇遠
朝代：宋

野店當官道，村醪喚客留。
偶因乘早出，故作探春遊。
芳意林梢靜，晴光水面浮。
人言有龍洞，近在石山頭。
正月辛酉大雪三首·其一
作者：仇遠
朝代：宋

繽紛萬片打窗來，驀趁斜風舞却回。
可怪今春寒特甚，梅花一半未曾開。
正月辛酉大雪三首·其三
作者：仇遠
朝代：宋

從來春雪有人嫌，六出雖工亦漫然。
客舍無氈渾可事，爐無薪炭褐無綿。
正月辛酉大雪三首·其二
作者：仇遠
朝代：宋

酒樓柳絮白紛如，带雨隨風密又疏。
萬景天全羣動息，玉堂人老卧茅廬。
步出上東門
作者：仇遠
朝代：宋

步出上東門，肺肺東門柳。
彼美窈窕娘，惜爲蕩子婦。
中堂裁衣裳，刀尺常在手。
之子未歸家，何以奉箕帚。
爲君長相思，躑躅歲云久。
思君頭易白，惜無百年壽。
誰能學仙人，辟穀但飲酒。
歲晏遷居
作者：仇遠
朝代：宋

借榻青安恰一年，年窮何事復謀遷。
官閒空綰文章印，水淺難移書畫船。
稚子歡呼新入屋，老夫嘆息早歸田。
人生聚散如鳬雁，極目江湖萬里天。
歲窮早睡
作者：仇遠
朝代：宋

驥尾流光不可追，山中小草合知非。
臘餘四日春先到，官滿三年客早歸。
暗雨隨風茅屋漏，荒城爭米燎盆稀。
明朝又赴公筵賀，燈下醒眠懶解衣。
歲除志喜
作者：仇遠
朝代：宋

郊居守歲若爲情，一歲中間百事經。
建業長男方入拜，桐江小女又歸寧。
蒙頭被暖先高卧，婪尾盃空且獨醒。
席上梅花開勝雪，寒香儘足慰飄零。
歸田樂
作者：仇遠
朝代：宋

略彴橫溪曲。映帶短莎修竹。傍岸誰家屋。愛水護遙碧，林擁深綠。呼布穀。東里西鄰才一簇。社鼓初鳴春酒熟。長衫方帽，翁醉扶黃犢。斷霞倦鵲，未晚先爭宿。門外月明三六六。
永逈觀賞桂劉君佐黄景巖治酒
作者：仇遠
朝代：宋

雙桂崢嶸萬竹間，雲枝露粟綴高寒。
軒窗日日吹香過，冠蓋時時載酒看。
月裏曾舂金杵臼，雨餘亂點石棋盤。
乘槎仙子清如鶴，一曲霓裳舞素鸞。
江上送友
作者：仇遠
朝代：宋

知爾懷親憶故州，相逢沽酒且遲留。
夕陽有恨荒荒白，江水無聲泯泯流。
孤鳥出潮投渚尾，野蘆飛雪壓船頭。
却愁明月中秋近，不得同登庾亮樓。
江神子·江城子
作者：仇遠
朝代：宋

雲階步影夜淒涼。採丹房。宿芽黃。萬粟千螢，風露四闌香。歌斷小山枝上月，環佩冷，怯流光。年時金屋罩琴床。憶情郎。淡梳妝。筍玉春纖，挼蕊細浮觴。愁夜滿城今舊雨，分付菊，自重陽。
江陰何仲禮相訪和答
作者：仇遠
朝代：宋

月照空梁幾夢中，翩然環佩下天風。
十年不到澄江上，一櫂能來瀨水東。
湖海交遊今漸少，英豪見識略相同。
舊時東野吟詩處，何日携壺酹此翁。
沖真庵
作者：仇遠
朝代：宋

洞房深鎖老雙成，門徑幽修石沼清。
萬紫千紅秋已盡，眼中黄菊最分明。
泊桐鄉
作者：仇遠
朝代：宋

雪晴霜樹勝春紅，回首臨平杳靄中。
正是詩人棲穩處，青山明月滿歸篷。
浣溪沙
作者：仇遠
朝代：宋

紅紫妝林綠滿池，遊絲飛絮兩依依。正當穀雨弄晴時。射鴨矮闌蒼蘚滑，畫眉小檻晚花遲。一年彈指又春歸。
浣溪沙
作者：仇遠
朝代：宋

薄薄梳妝細掃眉。鬟鴉雙疊嶺雲低。對人濃笑問歸期。荀令老來香已減，謝娘別後夢應迷。一番心事只春知。
浣溪沙
作者：仇遠
朝代：宋

豆蔻枝頭冷蝶飛。荼縻花里老鶯啼。懶留春住聽春歸。北海芳尊誰共醉，東山遊屐近應稀。小窗寒草送春時。
浣溪沙
作者：仇遠
朝代：宋

鴉墨鴛茸暗小窗。梔花時遞淡中香。何須華屋豔紅妝。櫳月涼篩金瑣碎，床琴清寫玉丁當。風車閒倚在迴廊。
浪洋舟中
作者：仇遠
朝代：宋

輕舟十里過溪莊，桑棗成陰柳著行。
不見玉山嵇叔夜，西風低草見斜陽。
浪淘沙
作者：仇遠
朝代：宋

芍藥小紗窗。唾碧茸長。粉香猶涴舊時妝。玉佩丁東仙步遠，好處難忘。草草賦高唐。終是荒涼。涼蟾飛入合歡床。爭得花陰重邂逅，才不思量。
海上圖澄江仙刻
作者：仇遠
朝代：宋

老仙指甲堅如鐵，夜畫枯杉出宮闕。
翠深紅遠十二樓，猶理霓裳舞迴雪。
山椒覆亭小於笠，石脚插船輕似葉。
桃花幾度春酣酣，弱水何日通舟楫。
醉中作此狡獪事，收拾乾坤入毫髪。
神刓鬼刻未百年，不與丹青共磨滅。
天風頡頏飛霞珮，水雲妥帖凌波襪。
我將就此逍遥遊，高步青霄拾明月。
清商怨
作者：仇遠
朝代：宋

黃花丹葉紺草。染恨西園曉。夢度秦樓，孤鴻雲影倒。連環舊約忘了。應記□、綠珠嬌小。莫翦迴文，玉關人未老。
清正庵
作者：仇遠
朝代：宋

秦女吹簫躡綵霞，孤塋幽館掩梨花。
龍盤金寫崇真字，猶是寧王賜嗣華。
減字木蘭花
作者：仇遠
朝代：宋

一番春暮。惱人更下瀟瀟雨。花片紛紛。燕子人家都是春。莫留春住。問春歸去家何處。春與人期。春未歸時人未歸。
減字木蘭花
作者：仇遠
朝代：宋

三生杜牧。慣識小紅樓上宿。壓帽花斜。醉跨門前白鼻騧。歸來尋睡。懶撥燻爐溫素被。兩袖香塵。肯信春風老得人。
減字木蘭花
作者：仇遠
朝代：宋

雞兒畫曲。處處箏鳴雨屋。十載重遊。柳外啼烏也怨秋。粉楹醉墨。燕去樓空人不識。醉踏花陰。錯認人家月下門。
渡江雲
作者：仇遠
朝代：宋

流鶯啼怨粉，嫩寒著柳，語尚困東風。問荒垣舊蘚，煙雨何時，濺淚瘞危紅。□愁不盡，對亂花、芳草茸茸。嗟綺塵、漂零無定，綃幕燕巢空。匆匆。玉鑾聲杳，繡屋香消，謾精神入夢。記舊家、定場聲價，曾冠深宮。香魂彷佛留環佩，正淡月、春霧朦朦。花影底，長年恨鎖雲容。
渡越
作者：仇遠
朝代：宋

蒼烟迷古道，白水滿平疇。
落雁湘湖月，孤砧粵樹秋。
壯心消蠟屐，老淚入貂裘。
市飲成淒斷，何人識馬周。
游士
作者：仇遠
朝代：宋

游士登門索裹糧，塵埃冉冉化衣裳。
老夫也自飯不飽，童子聊沽酒共嘗。
彼此身謀寧枉道，古今樂事是歸鄉。
家徒四壁侯千戶，夢裏誰能較短長。
游天竺二首·其一
作者：仇遠
朝代：宋

行遍山巔又水涯，尚無紅葉與黄花。
長松夾道六七里，小墅通村十數家。
竺國雲深僧寂寞，草堂洞古石嵯牙。
野翁共醉官壚酒，扶醉歸來已暮鴉。
游天竺二首·其二
作者：仇遠
朝代：宋

登覽欣逢勝日閑，蒼松九里費躋攀。
行過綠水盡頭路，步入白雲生處山。
猿鳥尚能知異境，仙凡原不隔重關。
幾時拂袖逃塵網，野衲村樵共往還。
游智果寺
作者：仇遠
朝代：宋

獨逕蒼苔引瘦筇，牆陰修竹碧玲瓏。
青山猶見及坡老，小雨何須問社公。
雲冷石藏烹茗雪，日長門掩落花風。
定知神扈題梁字，不與當時劫火同。
湖上
作者：仇遠
朝代：宋

嵐霧濛濛曉未收，青紅窗戶失飛樓。
雨添芳草侵官道，水漲浮萍入御舟。
蘇小只傳身後曲，江淹曾賦別時愁。
杏花風急清明近，已覺新寒似麥秋。
湖上值雨
作者：仇遠
朝代：宋

波痕新綠草新青，有約尋芳芳不晴。
莎徑泥深雙燕濕，柳橋烟淡一鶑鳴。
山圍故苑春常鎖，泉落低畦暖未耕。
十載舊蹤時入夢，畫船多處看傾城。
溧水道中·其一
作者：仇遠
朝代：宋

步屧春風白馬橋，車溝泥滑路迢遥。
眼前未識千紅紫，但見新黄上柳條。
溧水道中·其二
作者：仇遠
朝代：宋

五峰合沓擁東廬，泉落芳塘旱不枯。
空鑿秦淮三百里，六朝王氣幾曾無。
滿庭芳
作者：仇遠
朝代：宋

寒食無情，陽春如客。晚風吹盡繁枝。落紅堆徑，小檻立移時。樂事不堪再省，吳鄉遠、愁思依依。誰家燕，斜穿繡幕，輕惹畫梁泥。還知。人寂寞，殷勤軟語，來說差池。怕王孫歸去，芳草離離。倚翠屏山夢斷，無心聽、啼鳥催歸。何時向，溪流練帶，一舸載鴟夷。
滿江紅
作者：仇遠
朝代：宋

脂雨東流，覺春去、綠陰如幄。嘗記得、桃花碧徑，自憐幽獨。日暮碧雲空冉冉，摘花小袖猶依竹。望江南、草色慾連天，人江北。誰共翦，西窗燭。誰共度，西園曲。甚採香情懶，楚騷誰續。海遠休尋雙燕信，夜長爭忍孤鸞宿。夾緗籤、曾有舊題詩，鐙前讀。
漫興
作者：仇遠
朝代：宋

馿鳴有何好，晉人多愛之。
胡不大堤上，隔花聽馬嘶。
胡不茅屋下，带月聽荒雞。
我疑古之狂，矯世本尚奇。
蠟屐柳下鍛，結髦劍首吹。
端是味無味，以待知者知。
滿腔浩然氣，抑鬰無所施。
引頸一長鳴，萬里風雲悲。
敢問駟與驄，立仗夫何爲。
潤州許使君寄餉新釀以流金牋爲贄且供詩藁
作者：仇遠
朝代：宋

浮玉乘壺香似桂，流金方絮滑如苔。
報投且致相思意，酬唱須尋應猝才。
君喜旌幢開使府，我貪花竹作春臺。
明年準擬游招隠，莫放遮山繡幕來。
潦雨排悶二首·其一
作者：仇遠
朝代：宋

淫雨喧中夜，羈人積隠憂。
葵傾那有日，麥腐欲無秋。
小市渾如洗，前溪漫不流。
林鳩兼垤鸛，聒聒幾時休。
潦雨排悶二首·其二
作者：仇遠
朝代：宋

宿雨漲溪流，江南四月秋。
市無糧得糶，田有麥難收。
官况全然冷，民饑絕可憂。
沙鷗應笑我，何日放歸舟。
潮
作者：仇遠
朝代：宋

一痕初見海門生，頃刻長驅作怒聲。
萬馬突圍天鼓碎，六鼇覆背雪山傾。
遠朝魏闕心猶在，直上嚴灘勢始平。
寄語吳兒休踏浪，天吳罔象正縱橫。
無題
作者：仇遠
朝代：宋

粉圍香陣畫梁塵，幾夢梨花漠漠雲。
一夜春風忽吹醒，鏡中白髪不須耘。
爲如鏡淨上人賦
作者：仇遠
朝代：宋

一片靈臺月，圓明適中規。
誰知相對者，曾悟未磨時。
去垢元來淨，觀空了不疑。
水邊閒獨立，照見白鬚眉。
爲金陵宗人賦雲谷詩
作者：仇遠
朝代：宋

英英天上雲，洞洞天下谷。
皎皎谷中人，精神皎如玉。
卷舒一何心，怡悅亦自足。
朝采孕丹砂，夕氣被林麓。
豈無茯苓芝，隨春入鋤斸。
自是長生苗，根本元不俗。
三千年桃花，八千歲椿木。
不如採藥歸，枕石伴雲宿。
猿圖
作者：仇遠
朝代：宋

天竺寒泉夜月明，洞深曾聽兩三聲。
秋風木葉圖中見，比似前回太瘦生。
玉蝴蝶
作者：仇遠
朝代：宋

獨立軟紅塵表，遠吞翠霧，平挹紋瀾。草長西垣，生怕隔斷雙鬟。樹梢明、夕陽未冷，菱葉靜、新雨初乾。倚闌干。一聲鵝管，人影高寒。休尋王孫桂隱，白雲雞犬，曾識劉安。羽扇綸巾，不知門外有人閒。袖素手、懶招黃鵠，寫碧箋、空寄青鸞。且盤桓。聽風聽雨，山川山南。
玉蝴蝶
作者：仇遠
朝代：宋

野樹昏鴉歸盡，素煙如練，低罩平蕪。斷壁飛樓，紅翠似有還無。女牆矮、月籠粉雉，娃館靜、塵暗金鋪。問清都。廣寒仙子，別後何如。愁予。十年夢境，淺歌短酒，總是歡娛。寂寞秦郎，不堪離鏡照鸞孤。記曲徑、共攜素手，向閒窗、頻拈吟須。怕西湖。少年遊伴，說著當初。
王母圖
作者：仇遠
朝代：宋

蟠桃結實許誰偷，笑作承華殿裏遊。
紫輦不留青鳥去，小兒空識茂陵秋。
生日和洪山甫見贈韻
作者：仇遠
朝代：宋

雪雲無罅霽無期，勾引春光入泮池。
師道幸爲文學掾，堯夫喜見太平時。
典衣沽酒從兒笑，閉戶吟詩只子知。
甚欲相隨强歌舞，却憐多病覺衰遲。
生查子
作者：仇遠
朝代：宋

釵頭綴玉蟲，耿耿東窗曉。京洛少年遊，猶恨歸來早。寒食正梨花，古道多芳草。今夜試青鐙，依舊春花小。
生查子
作者：仇遠
朝代：宋

飛塵入建章，樂事難重見。白髮故宮娃，閒說沈香宴。霓裳秋夢寒，□靸黏冰片。螢火起庭莎，猶憶輕羅扇。
用韻答蕭濟翁
作者：仇遠
朝代：宋

想君不欠買山錢，要學騎馿孟浩然。
拂袖徑行輕萬里，著書直待後千年。
林泉短褐凄將老，齋館孤燈耿不眠。
明旦履霜何所向，大茅峰頂看芝田。
田上暮歸
作者：仇遠
朝代：宋

兩鬢西風客帽斜，晚雲橫嶺月籠沙。
桑疇屈曲人蹤絕，螢火飛來照稻花。
留飲篠塢承隠君山莊
作者：仇遠
朝代：宋

夾山崢嶸相對起，貫以盈盈衣带水。
白雲深塢碧篠合，華屋盤紆蒼樹裏。
二三隠者古衣冠，魚酒招邀極歡喜。
維舟岸曲信宿留，惜別依依行復止。
東南風順帆上桅，一轉瞬間行十里。
人生交契無故新，他日停雲從此始。
登寶林應天塔
作者：仇遠
朝代：宋

越王城下草青青，眺遠須登第幾層。
白髪山僧閒指點，斜陽古木是諸陵。
白海青
作者：仇遠
朝代：宋

素禽敏疾出扶餘，六翮雙拳膽氣麄。
海外天鵝能獨擊，雲間俊鶻敢齊驅。
㩳身直上非無見，戀主歸來不待呼。
渭水鷹揚亦如此，好將粉墨寫成圖。
盆梅
作者：仇遠
朝代：宋

有客送苔梅，來自馬塍裏。
斜枝巧盤折，的皪數十蘂。
意欲媚春風，寧免少屈己。
獨憐鐵石腸，竟作柔繞指。
他鄉忽一見，少慰空谷喜。
何當解其縛，條直有妙理。
幸不入俗眼，入俗梅亦恥。
相思引
作者：仇遠
朝代：宋

鴉墨斜行印粉香。倚樓凝望過鴻將。寸心天遠，月冷夢浮湘。題恨謾留詩葉小，合歡空戀舞衣長。舊愁千斛，深淺倩誰量。
相隨曲
作者：仇遠
朝代：宋

腸結錐可解，眉皺熨可伸。
獨不禁子規，日日啼春心。
春風醉行客，門外芳草深。
芳草已無路，行行又何處。
東園花柳多，賤妾不復顧。
秋胡夫不夫，買臣婦不婦。
人心匪金石，悔不隨郎去。
真如寺
作者：仇遠
朝代：宋

一橋夭矯界雙湖，野徑沿流到佛廬。
石塔殘燈猶閃爍，相家喬木已蕭疏。
苔封古井晴逾滑，骨冷荒山草不除。
長水法師癡□甚，□根人定欲何如。
睡花陰令·醉花陰
作者：仇遠
朝代：宋

愁雲歇雨，淨洗一奩秋霽。枝上鵲、欲棲還起。曲闌人獨倚。持杯酌月，月未醉、笑人先醉。忘醉倚、木犀花睡。滿衣花影碎。
石屋洞
作者：仇遠
朝代：宋

誰擘空青露石坳，游龍伸臂下南高。
鬼神穿鑿地脈碎，風雨支撐天柱牢。
峭壁蒼苔侵佛髻，懸崖滴乳濕僧袍。
伽藍聞是香山叟，燈暗荒池沒野蒿。
石窗
作者：仇遠
朝代：宋

玲瓏千丈崖，高處倚蓬萊。
山月照得白，天風吹不開。
渴龍棲古井，病鶴下蒼苔。
祇有麻衣叟，時時把易來。
示沈道人
作者：仇遠
朝代：宋

有涯本無涯，後覺即先覺。
名利念既輕，生死路不錯。
棋枰幾勝負，只看末一著。
寄語耽酒人，飲時自斟酌。
秋感·其一
作者：仇遠
朝代：宋

明朝交白露，此夜起金風。
燈下倚孤枕，籬根語百蟲。
梧桐何處落，杼軸幾家空。
客意驚秋半，炎凉信轉蓬。
秋感·其二
作者：仇遠
朝代：宋

蛩依莎底露，螢墮樹頭風。
秋已來多日，人誰念二蟲。
火流豳月應，雲散楚天空。
摇落年年事，吾生鬢亦蓬。
秋懷和子野·其一
作者：仇遠
朝代：宋

霜紈如月勝吳紗，彷彿蟾宮路未賒。
滌暑自宜斟瑞露，憑虛誰肯乞飛霞。
荒城蔓草生螢火，古瀨西風起浪花。
夢裏仇山歸未得，竹籬茅屋趁溪斜。
秋懷和子野·其二
作者：仇遠
朝代：宋

自笑酸寒老孟郊，厭看俗事聚牛毛。
故鄉甚愛鱸魚美，冷掾何嫌馬骨高。
少日宦情原淡泊，凉風客鬢轉刁騷。
荷衣槐笏徒拘束，不似芒鞋白紵袍。
秋日懷吾子行
作者：仇遠
朝代：宋

秋高天闊雁南翔，游子愀然思故鄉。
重陽正當風雨近，三徑故應松菊荒。
酒酣耳熱狂無益，江空目短愁何長。
青山在望有晴日，我欲振衣千仞岡。
秋日曲
作者：仇遠
朝代：宋

秋風悲，梧桐知不知。
渴虹挾雨吸河漢，嘹嘹數雁天四垂。
雁急不成字，遠向瀟湘飛。
銅盤露下夜如水，宋玉新自巫山歸。
秋日西湖園亭
作者：仇遠
朝代：宋

西湖一曲百泉通，漠漠青山遶梵宮。
故國園林秋色淨，明朝風雨桂花空。
銀笙玉笛清歌外，畫舫珠簾落照中。
人物風光兩相稱，兒童遮莫笑山翁。
秋晚齋居·其一
作者：仇遠
朝代：宋

君子堂西屋數間，但能容膝敢求安。
悄無人迹如深井，慣聽秋聲是冷官。
繫馬階前慵夜秣，種蔬牆下助朝餐。
携來書卷猶堪讀，好共青燈了歲寒。
秋晚齋居·其三
作者：仇遠
朝代：宋

乾坤身世一蘧廬，南北東西總可居。
此去三年韓博士，向來四壁馬相如。
移文早遣僕徵米，欹枕夜聽兒讀書。
駕駟乘驄非我事，不如醉兀小肩輿。
秋晚齋居·其二
作者：仇遠
朝代：宋

校官既與廟官同，胡不移家在泮宮。
暮四朝三嫌有累，歲糜月費愧無功。
致身館閣須公等，曝背庭除任老翁。
却喜北窗新植竹，行看玉立向南風。
秋晚齋居·其四
作者：仇遠
朝代：宋

奇字生來識不多，莫煩載酒日相過。
廊空儘有葉堪掃，門冷渾無雀可羅。
肯爲功名虧道義，常因課講費吟哦。
苔荒茅屋歸期遠，細雨簷花且醉歌。
秋蕊香
作者：仇遠
朝代：宋

三徑歸來秋早。門外金鋪誰掃。東籬不種閒花草。惱亂西風未了。霜華侵鬢淵明老。南山曉。啼紅怨綠駸駸少。自採落葉英黃小。
秋雨
作者：仇遠
朝代：宋

杜陵昔日歌秋風，卷去屋上茅三重。
村翁今夜嘆秋雨，衝倒簷前牆數堵。
瓦傾棟撓直見天，寒侵素被不得眠。
相如家徒四壁立，我比相如尤可憐。
錢唐近報融風起，瓦礫塵埃半城市。
霜餐露宿人遑遑，衣食難謀况居止。
呼童向曉收篁蘆，補籬織箔聊枝梧。
雨飄有限行且止，秋陽餘暖留桑榆。
嗚呼居得一日且一日，丈夫安能事一室。
秣陵·其一
作者：仇遠
朝代：宋

鑿山疏水出長江，王氣如何可厭禳。
後五百年依舊在，空教晉帝笑秦皇。
秣陵·其二
作者：仇遠
朝代：宋

龜脊羊腸九里汀，芫花燦燦麥青青。
此生不踏江東道，將謂金陵即秣陵。
移床詩
作者：仇遠
朝代：宋

莞簟輕輕卷，藤床故故移。
暑塵無避處，客舍有凉時。
開帳迎風易，鈎簾看雨宜。
綠陰更清絕，舊竹長新枝。
程公明家玉蕊花
作者：仇遠
朝代：宋

招隠山中有此花，仙人曾住七香車。
可憐一架開如雪，冷落西門處士家。
種菊
作者：仇遠
朝代：宋

鄰舍送我菊，惜無盆盎栽。
分種東籬下，倚窗日裴回。
初看蓓蕾青，黄蘂參差開。
霜後苦無花，老眼生塵埃。
得此少自慰，可以薦一盃。
更用數日晴，南枝須有梅。
窗下
作者：仇遠
朝代：宋

黄昏忽上雲，西窗竟無月。
燭花自盈枝，可玩不可折。
天風吹鐘聲，急急吹燭滅。
可惜窗下書，少讀三四葉。
窗外梅方開
作者：仇遠
朝代：宋

淡月江南樹，香奇影亦奇。
春前十二月，雪後兩三枝。
冷蘂疏堪數，孤根穩不移。
西湖老仙宅，清夢夜何其。
立冬即事二首·其一
作者：仇遠
朝代：宋

細雨生寒未有霜，庭前木葉半青黄。
小春此去無多日，何處梅花一綻香。
立冬即事二首·其二
作者：仇遠
朝代：宋

凄風浩蕩散茶烟，小雨霏微濕座氈。
肯信今年寒信早，老夫布褐未裝綿。
立春
作者：仇遠
朝代：宋

山城歷日到每遲，新春殘臘俱不知。
若非一鞭醒寒夢，梅柳爭春無了時。
牛刀小試東風手，目中全牛果何有。
勾芒舁歸古廟中，官吏升堂酌春酒。
竹素山房小飲南徐唐正方善歌吳伶以長簫和之客以鳳凰臺上憶吹簫分韻予得臺字
作者：仇遠
朝代：宋

少時聞簫白玉臺，一曲未終丹鳳來。
金瀨空明秋水淺，妙音久不聞蓬萊。
吳下老伶燕中回，能以北腔歌落梅。
紅塵箏笛耳一洗，便覺箜篌憤抑琵琶哀。
朱方臞仙古音律，宮長羽短隨剪裁。
小春梅柳參差開，肯待羯鼓花奴催。
我輩鍾情忘爾汝，濁醪妙理惟醱醅。
晚風吹寒夕陽下，有酒不飲令人咍。
今人青眼映山水，古人白骨生莓苔，不如相聚常銜盃。
嗚呼五公七相安在哉，不如相聚常銜盃。
答徐恕宣城寄別
作者：仇遠
朝代：宋

懷古潸然老淚流，依稀見月喘吳牛。
客鄉時序留如燕，學舍風波小似舟。
已恨浮雲無巧夕，未知後月可中秋。
徐卿忽寄新詩札，正倚雙溪疊嶂樓。
答胡葦杭
作者：仇遠
朝代：宋

久矣相期物外游，長風吹不斷閑愁。
兩山翼翼青如舞，霜鬢颾颾白始休。
蕉鹿夢回天地枕，蓴鱸興到水雲舟。
舊藏方鏡明如月，看去看來又一秋。
答趙源仲
作者：仇遠
朝代：宋

人到中年萬事慵，我今况是六旬翁。
歸心已薄西湖水，餘力重修古泮宮。
官裏簡書尤可畏，案頭筆硯豈無功。
邇來士習殊輕陗，願與醇儒振義風。
答陳宗道見寄·其一
作者：仇遠
朝代：宋

蹇予山澤臞，飄飄一鷗似。
天風忽假便，飲此金瀨水。
朝隨章句儒，暮逐副墨子。
肯嘆飯不足，可戀惟酒美。
賦芧亦聊復，久矣忘喜怒。
尾寧曳塗中，人生行樂耳。
答陳宗道見寄·其二
作者：仇遠
朝代：宋

懷人耿不寐，一夕三四起。
江東暮雲合，渺渺隔秋水。
遺我詩兩章，意古音粹美。
敢謂義熙餘，及見黄初體。
君閒恥食粟，我出慚爲米。
流品敻不同，黄河貫清濟。
糖多令·唐多令
作者：仇遠
朝代：宋

涼露溼秋蕪。空庭啼蟪蛄。紫苔衣、猶護金鋪。疏箔翠眉人不見，流水急，泣鰥魚。恨草倩誰鋤。西風吹鬢疏。問劉郎、別後何如。縱有桃花千萬樹，也不似，舊玄都。
紀事·其一
作者：仇遠
朝代：宋

圩田平沒石田枯，秋暑如蒸雨竟無。
六十年前曾記得，步行一直過西湖。
紀事·其三
作者：仇遠
朝代：宋

柴扉深閉百蟲秋，落葉幽花露未收。
野僻了無雞報曉，啟明星在樹梢頭。
紀事·其二
作者：仇遠
朝代：宋

龍君鼎鼎出雲關，分祀仙宮佛剎間。
兩月更無涓滴雨，問君何日可還山。
紀夢
作者：仇遠
朝代：宋

安翔紫雲軿，游盼璚仙家。
斜陽射巖谷，眩目皆丹砂。
娃鬟挾鸞尾，倦埽菖蒲花。
約山中友
作者：仇遠
朝代：宋

望極秋空無片雲，前山歷歷見遥岑。
新鴻漸到邊城靜，舊雨不來汀草深。
仙李有時曾入夢，伯桃死後少知心。
如君真是忘機者，海上鷗盟便可尋。
素月出東嶺
作者：仇遠
朝代：宋

素月出東嶺，照我白玉牀。
牀上何所有，纍纍書一囊。
詰曲科斗文，讀之不成章。
君車自翱翔，駕景朝紫皇。
蒼苔滿石匣，瑶書空秘藏。
仙人百尺臺，吹竹引鳳凰。
鳳兮來不來，虛此明月光。
續夢
作者：仇遠
朝代：宋

一夢續一夢，夢短寒夜長。
顛倒無首尾，哀樂迷存亡。
枕上忽自笑，歷歷見未嘗。
至人本無夢，有夢其何傷。
魚旐農夫喜，熊羆男子祥。
吾年過不惑，夢覺久已忘。
未來尚曖昧，既往恐思量。
不知邯鄲道，幾番熟黄粱。
聞楊大受凌吉叟吳次山諸友訃音有感二首·其一
作者：仇遠
朝代：宋

落落霜餘樹，疏疏曉後星。
經年才契闊，故友半凋零。
有夢懷風采，何人作墓銘。
老孤無限淚，空望浙山青。
聞楊大受凌吉叟吳次山諸友訃音有感二首·其二
作者：仇遠
朝代：宋

少長皆吾友，相期滿百齡。
生分青白眼，死隔短長亭。
蕉本身爲幻，藤床夢是醒。
中山醇酒在，且醉學劉伶。
聞金之一鄧牧心葉去文皆羽化山中
作者：仇遠
朝代：宋

獨居學道坐枯禪，鹿豕交遊七十年。
能以幻軀當雨雪，終無虛腹坐神仙。
平生文字知誰愛，老死山林絕可憐。
他日錢塘耆舊傳，三高宜入畫圖傳。
聞雞
作者：仇遠
朝代：宋

今夕知何夕，此聲非惡聲。
窗前疑月色，枕上誤天明。
未必皆三唱，惟應只四更。
姑蘇城外寺，此際已鐘鳴。
聽杜將軍帳下兒歌·其三
作者：仇遠
朝代：宋

什什伍伍金人降，將軍忍殺令歸鄉。
歸時說與汝郎長，納土封汝異姓王。
聽杜將軍帳下兒歌·其二
作者：仇遠
朝代：宋

鞾尖蹴城城未頹，馬箠填河河未滿。
十歲健兒下馬行，兩足胡爲自長短。
自嘆
作者：仇遠
朝代：宋

休言五十九年非，本自無知底用疑。
已往方來俱夢境，是非元不較毫釐。
自愛
作者：仇遠
朝代：宋

金淵豈愛我，我自愛金淵。
似蜜醪尤美，如珠米更圓。
携家踰八口，竊祿又三年。
書冊盈歸篋，毋嫌載月船。
自笑
作者：仇遠
朝代：宋

謁客登門不敢嗔，强顔應接暫時親。
一官本自如冰冷，更有依冰借暖人。
至後·其一
作者：仇遠
朝代：宋

憑高欲驗曉雲黄，東際紅光見太陽。
便覺池芹春灧灧，俄驚簷竹晝琅琅。
君師百拜恩難報，文史三冬志未償。
吾道千鈞懸一縷，願同繡綫日添長。
至後·其三
作者：仇遠
朝代：宋

霜華如雪著烏巾，染鬢粘鬚白未勻。
人羨久生趨老境，日隨長至到新春。
投金瀨上能容我，貢玉堂中自有人。
溧酒清醇魚菜美，不妨頻日宴嘉賓。
至後·其二
作者：仇遠
朝代：宋

陽和昨夜到梅邊，喜得春風一信傳。
同舍團欒齊賀歲，異鄉飄泊又經年。
夢中歸路忘舟楫，客裏生涯倚俸錢。
紙帳布衾差穩睡，不愁獨冷坐無氈。
至後·其四
作者：仇遠
朝代：宋

了知五十九年非，景薄崦嵫合見幾。
夜半雖當泉脈動，臘前未見雪花飛。
客程鴻雁駸駸老，家養雞豚處處肥。
千日及瓜今過半，未知何日定言歸。
至日懷羅國賓·其一
作者：仇遠
朝代：宋

官冷誰能送酒錢，江鄉節物倍蕭然。
容顔一日老一日，人事一年經一年。
野僕竹輿侵曉出，病妻布被抱愁眠。
甘心歸隠青巖下，閒共殘農理廢田。
至日懷羅國賓·其二
作者：仇遠
朝代：宋

羣陰剝盡一陽回，霜日烘晴宿霧開。
閉戶讀書差自樂，載肴問字莫須來。
榮枯易了觀芸草，冷暖相忘付酒盃。
得似山居酬應少，晝長閒坐看寒梅。
至日用張伯舉韻
作者：仇遠
朝代：宋

博士無氈卧冷齋，有朋喜自遠方來。
臘前一信春先到，隴首數枝梅已開。
少忍年荒須辟穀，尚遲酒禁且銜盃。
山中茅屋不歸去，空想秋風暗綠苔。
與子野過永仙觀循西城以歸邂逅李戒甫夕山西爽詩料滿目子野明發詩來予次韻·其一
作者：仇遠
朝代：宋

壞垣荒逕入蒿萊，不惹康衢半點埃。
賞靜偏憐雛笋長，趁凉自引瘦筇來。
盃餘潄齒呼新茗，石上題詩剝古苔。
試問依簷雙老檜，何如列柏在烏臺。
與子野過永仙觀循西城以歸邂逅李戒甫夕山西爽詩料滿目子野明發詩來予次韻·其二
作者：仇遠
朝代：宋

一笑相逢李伯時，樹陰匝地綠雲低。
林梢落日猶餘丈，天下好山多在西。
我醉欲歸須客送，君裝已趣尚鵑啼。
明朝定有新詩句，且讓溪翁向上題。
與李孔言上舍談星命
作者：仇遠
朝代：宋

辟雍人物已無多，奈此江湖落拓何。
鶴表只宜歸井邑，雁程不必度關河。
詩書志氣存司馬，言語功名付祝鮀。
炙輠談天非我事，雨燈聊和醉時歌。
與楊志行郭斗南馬德潤屠存博呂公弼僧義慶游鍾山以峰多巧障日江遠欲浮天分韻予得浮字
作者：仇遠
朝代：宋

昔讀寶公傳，今作鍾阜遊。
緩行萬松間，直上千峰頭。
古塔表木末，寒泉貯巖幽。
遥觀江流奔，始知此生浮。
甚愛雪竹庵，逸駕吾將休。
舍北野步
作者：仇遠
朝代：宋

野步上西門，寬平又一村。
疏籬圍古井，密樹擁高墳。
家有田園樂，氓知守令尊。
因思興廢事，變滅似秋雲。
花竹圖
作者：仇遠
朝代：宋

梅癯竹潤楚蘭馨，相約凌波作四清。
最愛此君秋一片，湘江煙水曉初晴。
范文正公黄素小楷昌黎伯夷頌蓋在青社時所書以遺京西轉運使舜元蘇公者也後二百年大興李侯戡得此本於燕及南來守吳乃文正鄉里即訪公子孫以畀之范氏喜而求詩爲賦此二首·其一
作者：仇遠
朝代：宋

小楷青州三絕碑，復還范氏事尤奇。
不知百世聞風者，更有何人似伯夷。
范文正公黄素小楷昌黎伯夷頌蓋在青社時所書以遺京西轉運使舜元蘇公者也後二百年大興李侯戡得此本於燕及南來守吳乃文正鄉里即訪公子孫以畀之范氏喜而求詩爲賦此二首·其二
作者：仇遠
朝代：宋

古今一理是綱常，范筆韓文妙發揚。
公卧首陽原不死，春風歲歲蕨薇香。
荆溪橋
作者：仇遠
朝代：宋

荆溪滔滔向東注，長橋束之川后怒。
英風颯爽白晝昏，此是孝侯斬蛟處。
客船逆上帆下檣，何如懸水泝呂梁。
百篙攢石雙櫓健，進退咫尺千丈强。
我來偶值凍雨作，且近孝侯祠下泊。
平生忠孝侯所知，世途更似風波惡。
草蟲圖
作者：仇遠
朝代：宋

昨夜南山雷雨霽，蟄室初開百蟲起。
草夭菜秀蒲柳長，生意森然隨氣使。
陰陽變態足纖巧，分得餘妍歸畫史。
野蜂採蜜花房裏，官蛙瞠目莎池底。
紛紛蚱蜢肆跳梁，款款蜻蜓齊點水。
天牛穴桑奚其天，鬼蝶迷花聿如鬼。
血國三千亦有蚊，黍馬十萬寧非蟻。
蝎虎那能捋虎鬚，蝸牛誰堪執牛耳。
蜣蜋轉丸誠小巧，螳螂搏輪非勇士。
鳴蟬嘶熱蟋蟀吟，一片繁聲愁客子。
春風郊野豈不樂，籬落秋風又如此。
坡仙舊詠只八物，若見此圖心更喜。
我摩老眼爲題詩，晴日一窗蠅撲紙。
菊
作者：仇遠
朝代：宋

楚澤秋高衆芳歇，眼中見此霜下傑。
南窗粲粲八九株，淡白深黄顔色別。
自笑背時難獨立，恰是重陽過一月。
丁寧女子莫摘殘，留伴梅花傲冰雪。
菊軒吟爲劉君章作
作者：仇遠
朝代：宋

大江秋風高，紅葉紛滿地。
采采黄金華，專此秋富貴。
主翁庭宇靜，霜日自清媚。
豈不懷淵明，異榻同夢寐。
春融桃李門，一粲開落易。
願言堅晚節，香淡有真意。
平生觀物心，飲水知秋味。
敢問楚人醒，何如晉人醉。
菩薩蠻
作者：仇遠
朝代：宋

瑤琴欲把相思譜。殷勤難寫相思語。人在碧苕濱。相思煙水深。鱗波流碎月。荏苒年芳歇。何處寄相思。白蘋秋一枝。
菩薩蠻
作者：仇遠
朝代：宋

翠鸞不隔巫山路。無人肯指行雲處。徙倚最高樓。秋波春望愁。先來愁似霧。更下絲絲雨。芳徑濺香泥。苔花滑馬蹄。
落桂
作者：仇遠
朝代：宋

養成花魄是輕陰，風露凄凄已滿林。
到底難磨秋富貴，一庭香粟萬黄金。
葛雄女子舞劍歌
作者：仇遠
朝代：宋

葛家女兒十四五，不向深閨學針縷。
遍身繡出蛟螭文，赤手交持太阿舞。
紅羅帕兮錦纏頭，口吐長安游俠語。
側身捷如飛鳥輕，嗔目勇如獨鶻舉。
雲窗霧閣豈無情，終欠嬌嬈太麤武。
黄堂張燕燈燭光，兩耳喧喧厭歌鼓。
人言葛氏善舞劍，曾向梨園奉尊俎。
短衣結束當筵呈，壯士增雄懦夫沮。
我憐健婦勝丈夫，却欲驕兵如處女。
安得成軍如娘子，直氣端能捷秦楚。
只愁逢著裴將軍，公孫大娘汗成雨。
董靜傳挂冠四聖觀
作者：仇遠
朝代：宋

靜挼秋淥洗荷衣，問隠孤山隻鶴隨。
得酒可謀千日醉，挂冠猶恨十年遲。
雲和家有仙人譜，石鼎今無道士詩。
莫對梅花談世事，此花曾見太平時。
蕭饒州見寄次韻
作者：仇遠
朝代：宋

夜來聽雨夢仇溪，夢覺招邀客賦詩。
我自不分官冷熱，子須能別酒淳漓。
江頭風順鱸魚到，天外春歸杜宇知。
十日菊花元不減，恰如六月見蒲葵。
薄倖
作者：仇遠
朝代：宋

眼波橫秀。乍睡起、茸窗倦繡。甚脈脈、闌干憑曉，一握亂絲如柳。最惱人、微雨慳晴，飛紅滿地春風驟。記帕折香綃，簪敲涼玉，小約清明前後。昨夢雲何處，應只在，春城迷酒。對溪桃羞語，海棠貪困，鶯聲喚醒愁仍舊。勸花休瘦。看釵盟再合，鞦韆小院同攜手。迴文錦字，寄與知他信否。
薄遊
作者：仇遠
朝代：宋

未草閒居賦，聊從薄宦遊。
江湖明老眼，風雨暗孤舟。
客况何曾好，吾生本自浮。
終然愧農圃，將有事西疇。
薦金蕉
作者：仇遠
朝代：宋

梅邊當江南信。醉語無恁準。斜陽丹葉一簾秋。燕去鴻來，相憶幾時休。
處暑後風雨
作者：仇遠
朝代：宋

疾風驅急雨，殘暑掃除空。
因識炎凉態，都來頃刻中。
紙窗嫌有隙，紈扇笑無功。
兒讀秋聲賦，令人憶醉翁。
虞美人
作者：仇遠
朝代：宋

滿城風雨消凝處。誰是潘郎句。蕭蕭楊柳□凋黃。醉渡官橋瘦馬、踏輕霜。舊時都道遊春好。不似秋光小。菊花過了海棠來。定是催歸錦字、不須開。
蛇山
作者：仇遠
朝代：宋

閒尋石澗列雲扉，樹影生凉怯苧衣。
靜碧軒窗聊寄傲，軟紅塵土竟忘歸。
滿傾竹葉春霞滑，輕折蕉花曉露晞。
禪意法乘俱莫問，且談舊事更依依。
蝶戀花
作者：仇遠
朝代：宋

深院蕭蕭梧葉雨。知道秋來，不見秋來處。雲壓小橋人不渡。黃蘆苦竹愁如霧。四壁秋聲誰更賦。人只留春，不解留春住。秋又欲歸天又暮。斜陽紅影隨鴉去。
蝶戀花
作者：仇遠
朝代：宋

燕燕樓空簾意靜。露葉如啼，紅沁胭脂井。淺約深盟期未定。木犀風裡鴛鴦徑。楚岫秦眉相入映。私倚雲闌，淡月籠花頂。今夕蘭釭空弔影。繡衾羅薦餘香冷。
蝶戀花
作者：仇遠
朝代：宋

碧樹殘鵑啼未歇。昨夜春歸，不與行人別。留得綠楊枝上月。曉風吹作晴天雪。龜甲屏低紅疊疊。火暖萸煙。羅薦鴛鴦熱。一插寶簪雲妥貼。下階先揀花枝折。
蟋蟀
作者：仇遠
朝代：宋

蟋蟀一何多，曉夜鳴不已。
居然聲相應，各爲氣所使。
零露聊飽蟬，落葉才庇螘。
秋風滿庭砌，安能久居此。
愁聲不欲聽，我聽差可喜。
平生勝負心，一笑付童子。
衰年
作者：仇遠
朝代：宋

衰年六十喜平頭，微祿虛名老可羞。
自笑一生同蝜蝂，了知萬事等蜉蝣。
寡懽元亮須歸去，老病相如已倦遊。
只憶西湖春漲綠，柳邊雪外艤蘭舟。
西廟古檜和卞南仲韻
作者：仇遠
朝代：宋

奇木有古意，愛古人亦奇。
嘉禾老君觀，毗陵烈帝祠。
二檜棟梁物，俱逐劫火移。
朅來溧城西，見此鐵石姿。
靈貍肯薦骨，死豹仍留皮。
拏空有爪龍，踞地無角螭。
三株兩失葉，簷溜傷南枝。
僵立萬雪霜，坐更幾鄰儀。
我將護赤欄，甃以蒼石墀。
深根直不朽，雅操堅自持。
棟梁與薪槱，待用各有時。
罔俾孤山樹，專美坡仙詩。
西江月
作者：仇遠
朝代：宋

小立畫橋西畔，仙車驀送香風。多情問我太匆匆。疑是當年小宋。須識蓬山不遠，梨雲路杳無蹤。覺來斜月隔簾櫳。不是相逢是夢。
西江月
作者：仇遠
朝代：宋

暗柳荒城疊鼓，小花靜院深鐙。年年寒食可曾晴。今夜晴猶未穩。豆蔻梢頭二月，杜鵑枝上三更。春風知得此時情。吹動鞦韆紅影。
西江月
作者：仇遠
朝代：宋

楚塞殘星幾點，關山明月三年。長亭猶有竹如椽。可惜中郎不見。折柳新愁未歇，落梅舊夢誰圓。何人吹向內門前。一片鷓鴣清怨。
西江月
作者：仇遠
朝代：宋

漠漠河橋柳外，愔愔門巷鐙初。笙歌飲散醉相扶。明月伴人歸去。娃館深藏雲木，女牆斜掠煙蕪。水天空闊見西湖。鶴立夜寒多處。
西江月
作者：仇遠
朝代：宋

猶記春風庭院，桃花初識劉郎。綠腰傳得舊官腔。自向花前學唱。錦瑟空尋小袖，翠衾尚帶餘香。一番拈起一思量。又是桃花月上。
觀雨
作者：仇遠
朝代：宋

雨師殿後疾雷先，風捲浮雲似擘綿。
大點成漚添黑潦，濃陰匝地暗青天。
崦中暴長彌漫水，圩上平沉沮洳田。
米直頓增車戽急，早推紅日麗金淵。
解佩令
作者：仇遠
朝代：宋

淺莎深苑，流螢暗度。問霜紈、藏在何處。一自西風，亂翦翦、枝頭紅露。怕因循、綵鸞塵蠹。歌臺香散，離宮燭暗，謾消凝、凌波微步。最怕黃昏，小樓外、零雲殘雨。把相思、共青鐙訴。
言懷·其一
作者：仇遠
朝代：宋

辛苦移家向溧州，微官祗爲斗升謀。
尋思終是西湖好，且與山僧野老遊。
言懷·其七
作者：仇遠
朝代：宋

溧尉唐時本小官，詩人爭笑孟酸寒。
我來莫道儒官冷，今古酸寒只一般。
言懷·其三
作者：仇遠
朝代：宋

湖光門外草連空，萬壑千崖紫翠叢。
縱未便能營隠墅，也須先畫作屏風。
言懷·其九
作者：仇遠
朝代：宋

馬蹄赤日走紅塵，汗濕林宗折角巾。
輸與夷山班博士，深衣脫却作閑人。
言懷·其二
作者：仇遠
朝代：宋

奉溪半日到杭城，溪外青山喜送迎。
結屋臨溪差易事，買山無計若爲情。
言懷·其五
作者：仇遠
朝代：宋

故家喬木盡丘墟，筍石猶存十數株。
誰有挾山超海力，爲分雲片過西湖。
言懷·其八
作者：仇遠
朝代：宋

隔岸修筠拂細瀾，風香雨色晝陰寒。
遥知新買栖霞地，坡上應添竹數竿。
言懷·其六
作者：仇遠
朝代：宋

此地曾經李白遊，湖山消得好詩留。
兩橋十里東西市，只欠春風一酒樓。
言懷·其四
作者：仇遠
朝代：宋

白嶺溪上野田平，黄隴山前竹樹清。
已許數椽容小住，餘英愛我愛餘英。
試涪翁題鄭佽硯
作者：仇遠
朝代：宋

我有古鏡硯，肌理細密勻。
沄沄散角痕，巨口細魚鱗。
涪翁銘其背，文字極雅馴。
鄭佽彥相者，不知何如人。
回首數百載，想見元豐春。
晴窗試磨洗，墨舊兔穎新。
携歸供行齋，侑此金石身。
諭馬
作者：仇遠
朝代：宋

山公有馬不肯騎，東西徒步足力疲。
吾兒有力駕馭之，兀兀馳驟那敢嘶。
爾馬亦似欺我老，乘駟乘驄非不好。
老翁自愛下澤車，放爾春郊飽青草。
謝秋澗沈君瑞爲予寫真
作者：仇遠
朝代：宋

山村道人今老矣，徒有虛名落人耳。
夢中誰記版築夫，畫像雖多終不似。
偶來招隠九鎖山，隠侯試筆開生顔。
鬚眉口鼻宛相肖，只今置之泉石間。
聞君尤工畫山水，萬壑千林生筆底。
可能更掃隠居圖，布襪青鞋侶樵子。
讀陳去非九日詩
作者：仇遠
朝代：宋

憶得甲辰重九日，宣和遺恨幾番秋。
蔣陵依舊西風在，一度黄花一度愁。
讀陳去非集
作者：仇遠
朝代：宋

簡齋吟集是吾師，句法能參杜拾遺。
宇宙無人同叫嘯，公卿自古嘆流離。
窮途劫劫誰憐汝，遺恨茫茫不在詩。
莫道墨梅曾遇主，黄花一絕更堪悲。
賞桂
作者：仇遠
朝代：宋

秋來常爲桂花忙，葉葉西風粟粟凉。
奎甫宅中開四樹，儒珍園後粲孤芳。
小山招隠人空老，朗月當庭影亦香。
可必明年能賞得，一觴且醉此花旁。
贈別葉子啟郭祥卿
作者：仇遠
朝代：宋

萍水偶相逢，金淵客路中。
帆船明日發，尊酒幾時同。
窮達無先後，交遊貴始終。
湖堤梅柳外，有約艤疏篷。
贈張玉田
作者：仇遠
朝代：宋

秦川公子謫仙人，布袍落魄餘一身。
錦囊香歇玉簫斷，庾郎白髪徒傷春。
金臺掉頭不肯住，欲把釣竿東海去。
故鄉入夢忽歸來，井邑依依鐵爐步。
碧池槐葉玄都桃，眼空舊雨秋蕭颾。
太湖風月數萬頃，扁舟乘興尋三高。
西北高樓一杯酒，與子長歌折楊柳。
江山信美盍便留，蓴菜鱸魚隨處有。
贈溧水楊老
作者：仇遠
朝代：宋

浙間筆工麻粟多，精藝惟數馮應科。
吳昇姚愷已難得，陸震楊鼎肩相摩。
我遊金淵飯不足，破硯生苔塵滿目。
毛錐自笑不中書，白髪紛紛老而禿。
中山博士子墨卿，貽書薦至楊茂林。
里儒大半習刀筆，耳聞竽瑟誰知音。
善刀而藏歸勿出，博士校書行有日。
定當致汝數百枚，東坡有云北方無此筆。
贈珪上人
作者：仇遠
朝代：宋

一塵不染俗難干，百事無能心自閒。
我道老僧癡未絕，有時采菊見南山。
贈筆工沈秀榮
作者：仇遠
朝代：宋

吾家歙石鋒芒出，不但挫墨亦挫筆。
老懶作事苦不多，一筆纔供兩三日。
近知沈子藝希有，洗擇圓齊易入手。
不論兔穎與羊毛，染墨試之能耐久。
禮樂三千成昨夢，禿筆何止十八甕。
長槍大劍正當時，毛錐子者直安用。
金淵萬家籍百儒，學書用筆人豈無。
管城欲重連城價，請携椽筆遊江湖。
贈金蓀壁
作者：仇遠
朝代：宋

黄紙紅旗事已休，莫思入谷有鳴騶。
天開東壁圖書府，人立西湖烟雨樓。
林淺易尋和靖隠，菊荒空憶魏公游。
客來把玩新題扇，半似鍾繇半似歐。
越山青·長相思
作者：仇遠
朝代：宋

四月時。五月時。柳絮無風不肯飛。捲簾看燕歸。雨悽悽。草悽悽。及早關門睡起遲。省人多少詩。
趙子昂陳仲美合作水鳬小景
作者：仇遠
朝代：宋

良工苦思可心降，底事文禽不解雙。
欲采芳華波浪闊，芙蓉朵朵隔秋江。
跨馬
作者：仇遠
朝代：宋

跨馬入城去，驅鷄上屋飛。
閒官差可樂，徒步未爲非。
杜老平明出，山公倒載歸。
晚汀沙水闊，野鶩得相依。
追和陳去非宣和甲辰重九韻
作者：仇遠
朝代：宋

世態炎凉不足憂，吾生贏得日優游。
九日忽驚楓葉落，百年幾見菊花秋。
忘形詩酒新豐客，滿目溪山古溧州。
聞道市橋騎馬滑，山公歸醉得無愁。
送劉竹間歸廬陵
作者：仇遠
朝代：宋

驛路梅花漠漠寒，羢衫絮帽出長安。
懸知客久歸心切，自覺交深別語難。
春入西江隨馬去，山留殘雪待人看。
青原白鷺如相問，十載湖濱只釣竿。
送劉鍊師歸
作者：仇遠
朝代：宋

雲中雞犬隨淮南，手攀桂樹歌小山。
鴻寶秘書在玉枕，有高尚者還童顔。
卯金家世學仙子，半生遊山磨屐齒。
懶耕白雲種瑶草，南去持竿釣湘水。
天風環珮滄江東，鄱雲溧雨分鄰封。
浮丘洪崖未之見，擁腫鞅掌常相從。
拂衣浩然有歸志，湘濱已卜誅茅地。
寸田尺宅可治生，騎鶴纏腰非易事。
不如且向金蓮遊，濯足萬里黄河流。
上界神仙足官府，山中宰相輕公侯。
人生得意無南北，蠅利蝸名等雞肋。
道人一粲據槁梧，世間萬事槐安國。
送存博教授回虎林
作者：仇遠
朝代：宋

雙鶴翩翩溧水陽，紅塵不染素衣裳。
一歸華表飲風露，一住滄洲謀稻粱。
湖海波濤多起伏，爭食那能效雞鶩。
戛然長唳楚天寬，有日相從逐鴻鵠。
送客湖橋·其一
作者：仇遠
朝代：宋

赤葉岡頭送客行，峰回路轉石橋橫。
小春天氣晴偏好，禾稼新收麥又耕。
送客湖橋·其二
作者：仇遠
朝代：宋

別酒離歌送馬蹄，歸鞍斜日故遲遲。
小兒拍手山翁醉，江左風流一晉時。
送峿侍者游茅山
作者：仇遠
朝代：宋

雲開三茅古洞天，借風一棹荆溪船。
所思緜緜常在夢，此行冉冉如登仙。
汲泉淨洗黄獨雪，劚石深耕瑶草烟。
蕙帳香凝蒲坐暖，共讀南華秋水篇。
送張叔夏游金陵
作者：仇遠
朝代：宋

肯向金淵暫泊舟，相逢衮衮別方休。
移宮換羽周郎顧，詠月吟風太白遊。
床上無金猶好客，尊中有酒可消愁。
明朝又作臺城客，細看青山似洛州。
送張巨川歸崇德
作者：仇遠
朝代：宋

三載金淵入幙賓，轉當繁劇轉精神。
高堂多有承顔樂，巨室都無切齒人。
此日吏民爭卧轍，他時事業繼埋輪。
語兒溪上滄浪水，有約征衣共浣塵。
送春寄友
作者：仇遠
朝代：宋

老翁欲作送春詩，借問春去將何之。
連朝醉不省人事，昨夜春歸更不知。
客裝欲趁春歸去，家在西湖綠陰處。
青青竹筍白白魚，也勝客中常茹素。
杜鵑吻血啼未乾，髪白易黑留春難。
冶城翁定有新語，楝花風急生餘寒。
送李介甫赴官塘湯氏館
作者：仇遠
朝代：宋

東盧山下義門中，弘開講席招蜀翁。
主人擇客又擇主，童蒙求我我求童。
俊傑識時審出處，道義結交全始終。
惟應上墓似龐老，便合移家隨葛公。
送楊剛中赴淮安教授
作者：仇遠
朝代：宋

西蜀楊君子，才爲博士優。
儒官清似水，學舍小於舟。
吳地仍多潦，淮田薄有收。
雖非溫飽計，足解友朋憂。
送楊志行赴徽州教授
作者：仇遠
朝代：宋

峨峨紫陽山，翼翼素王宮。
中藏朱子書，頗有鄒魯風。
在昔三十年，我嘗遊其中。
一溪練带如，環以千翠峰。
朝嵐與夕霏，四景日不同。
惜哉屐齒折，我舟遽云東。
子今振木鐸，出爲斯文宗。
諸生列館下，待問如撞鐘。
明經別同異，析理開愚蒙。
獨坐三鱣堂，教思傳無窮。
庠序足真樂，詩書有近功。
行當自此升，豈曰難爲容。
平生韓孟交，雲龍阻相從。
願言壽道體，有書附鱗鴻。
送湯希賢晦庵書院山長
作者：仇遠
朝代：宋

文公闕里女星源，手澤遺書尚有傳。
精舍三年常作主，修程千里若登仙。
青衫槐笏存家譜，練带花屏擁客船。
故老或詢予出處，爲言索米向金淵。
送王仙麓使君赴道州暫歸三山
作者：仇遠
朝代：宋

家山小爲離支留，征斾催行莫待秋。
應有矮奴騎竹馬，相隨迓吏拜蘭舟。
舜山如畫當樓見，楚水浮香遶郡流。
念我有親頭雪白，雲龍追逐恨無由。
送田道士歸茅阜
作者：仇遠
朝代：宋

我愛孟東野，君師田子方。
放舟游瀨水，飛舄返華陽。
有酒須同酌，真情不可忘。
仙源橋下徑，何日共徜徉。
送程子方歸蜀·其一
作者：仇遠
朝代：宋

薄葺田園溧澤邊，鄉心常夢蜀山川。
梨花知幾逢寒食，麥飯誰能灑墓田。
矍鑠老翁輕客路，扶携稚子上江船。
東還莫爲親朋戀，自古雲安有杜鵑。
送程子方歸蜀·其二
作者：仇遠
朝代：宋

風雪飄蕭季子裘，大江西泝過荆州。
渾家無計歸葱肆，歲晚何人付麥舟。
長子應門寬後慮，輕帆入峽及春遊。
明年歸趁梅花發，共醉䲔僊舊酒樓。
送虞師憲赴延平書院山長
作者：仇遠
朝代：宋

我師文靖公，一傳子朱子。
佩服中庸書，靜中識根柢。
秋月湛冰壺，瑩徹無瑕滓。
延平建精舍，盛德宜世祀。
君往坐臯比，文行成粹美。
秋風送書船，南上二千里。
訝君來何暮，衿佩爭倒屣。
鳴道鐸方振，問字酒已俟。
九京如可作，文靖公亦喜。
予友有黄功，昔分教於此。
頗知文風盛，十室九儒士。
是行若登仙，劍氣炯青紫。
只恐席未溫，思歸慕園綺。
送許君起赴餘干教授·其一
作者：仇遠
朝代：宋

當年而父同吾父，各罄籯金共教兒。
可惜兩翁黄壤下，不知二子綠衣時。
著鞭雖已撞樓破，列鼎寧無負米思。
千里送君何以贈，長歌泮水蓼莪詩。
送許君起赴餘干教授·其二
作者：仇遠
朝代：宋

蘭佩蓉裳似倦遊，東隅雖失尚堪收。
君騎潄玉亭前馬，我艤投金瀨上舟。
八品一官俱獨冷，兩州千里隔三秋。
南溟鯤化君能事，甘分西湖侶白鷗。
送郭君賢使君赴建德任·其一
作者：仇遠
朝代：宋

天邊久下紫泥書，日日東津望使車。
最愛小兒騎竹馬，也隨迓吏過桐廬。
良民吐氣心方快，宿弊盤根力爲鋤。
祗恐聲名滿朝著，春坊賓客又新除。
送郭君賢使君赴建德任·其二
作者：仇遠
朝代：宋

先朝日近侍明光，步武駸駸政事堂。
玉宇承恩沾湛露，金淵遺愛托甘棠。
江山此去分風月，門戶從來凜雪霜。
虎兕梟狐宜斂迹，丈夫原不畏豪强。
送陳壯甫稅使歸金陵
作者：仇遠
朝代：宋

征商廉幹不言錢，異事同寮又一年。
美譽正香金瀨曲，歸心已在冶城邊。
家傳簪笏青溪譜，風送旌旗上水船。
小草相依行有日，莫須摻別重凄然。
送高仲山通州教授
作者：仇遠
朝代：宋

通川得通儒，善類蒙善教。
如此老成人，真足重學校。
我昔客朱方，曾窺管中豹。
言容既篤厚，文字入玄奧。
交游二十年，夷險同一操。
閒居虎林麓，倚窗聊寄傲。
忽承北斗敕，勇鼓來淮櫂。
華髪映青袍，輕帆愜黄帽。
天晴宜征途，芹藻春色到。
臯比坐可暖，三載勤訓導。
惜哉龜手藥，至老方取效。
載酒游五山，何由共吟嘯。
通甫弟歸里詩
作者：仇遠
朝代：宋

霜重江水縮，艤舟江之湄。
子今戒行色，予亦數歸期。
已迫葵丘戍，何求買山資。
酌別苦無酒，秉粟供妻兒。
過介卿溪南隠居
作者：仇遠
朝代：宋

卜宅溪南遠市喧，一經教子守田園。
邵平未老瓜先熟，靖節能閒菊自存。
無白丁來多釀酒，放青山入別開門。
朝衣曾侍天香滿，得似荷衣带露痕。
過岳公故居
作者：仇遠
朝代：宋

赤脚踏層冰，素蟾浴清水。
可憐偷桃兒，竟以寒餓死。
木瓢掛空壁，蠹冊堆破几。
有子如矮奴，踉蹌入城市。
過李山人居
作者：仇遠
朝代：宋

數椽竹屋傍秋江，屋外疏籬隔柳樁。
客至旋分垂釣石，雨來自掩讀書窗。
癡兒弄鏡時翻背，小婦彈箏不識腔。
自古漁樵有遺逸，未應只說鹿門龐。
過鄭氏幽居
作者：仇遠
朝代：宋

趁雨過雲關，東風尚峭寒。
野花渾未放，石路卒難乾。
薄酒無多酌，窮途信少歡。
歸來借蓑笠，莫作老坡看。
道場山
作者：仇遠
朝代：宋

山行龜背路羊腸，伏虎禪師古道場。
老木陰中安御座，白雲堆裏撫僧床。
勺泉清澈涵秋味，尖塔孤撐界夕陽。
笑月亭空人影散，松風和雨動天簧。
遣意·其一
作者：仇遠
朝代：宋

衮衮歲年晚，冥冥車馬塵。
饑烏方畏雪，凍草已矜春。
鄉老知誰健，儒官自古貧。
明朝除夜近，市井悄無人。
遣意·其三
作者：仇遠
朝代：宋

宦遊今倦矣，歲晚意何如。
臘雪不到地，春風先滿閭。
鄰翁寒乞炭，溪女曉供魚。
多有梅花處，吾將卜隠居。
遣意·其二
作者：仇遠
朝代：宋

抖擻老精神，飄蓬又一春。
敢言惟有我，每恨不如人。
文字須稱韻，功名莫認真。
青銅杖頭在，留與買烏薪。
郊行集句
作者：仇遠
朝代：宋

今日我重九，無錢對菊花。
昨夜雨鳴渠，既雨晴亦佳。
出郭望西郊，山林迹未賒。
顧憂斯人饑，僵仆亂如麻。
淵明胡不歸，吾居已及瓜。
豈無一尊酒，誰敢負年華。
聊爲山水行，玩奇石路斜。
門生與兒子，邀我至田家。
留連向暮歸，爛醉是生涯。
鄰家曉雞
作者：仇遠
朝代：宋

嚴城鼓角送鐘聲，頃刻三更四五更。
却是鄰家雞唱準，不差消息已天明。
酒邊·其一
作者：仇遠
朝代：宋

儒官冷落似村居，蒲艾葵榴色色無。
却有一尊春釀在，醉眠猶勝楚三閭。
酒邊·其二
作者：仇遠
朝代：宋

端陽正是獨醒時，閒坐難忘一酒巵。
有客似憐官况冷，山童日午送戎葵。
酬鄧山房尊師
作者：仇遠
朝代：宋

山房閒伴白雲棲，琴不須彈聽者稀。
北道主人新拜號，西湖隠士舊傳衣。
粵亡未合鴟夷去，蜀遠難隨杜宇歸。
亦欲共君聯石鼎，龍頭豕腹怕相譏。
酹江月·念奴嬌
作者：仇遠
朝代：宋

探春訊息，覺南枝開遍，北枝猶闕。越女娉婷天下白，堪與冰霜爭潔。孤影稜稜，暗香楚楚，水月成三絕。行雲不動，素波輕浣塵襪。回首雪裡關山，玉龍吹怨，似替人幽咽。溪上園林應滿樹，一徑莓苔縈折。金馬疏籬，玉堂茅舍，終是風光別。尋花欲語，對花卻又無說。
酹江月·念奴嬌
作者：仇遠
朝代：宋

片雲凝墨，看荷花才溼，依然無雨。水檻空明人少到，卻卻幽禽相語。曲幾橫陳，長琴高掛，自奏南風譜。俄聞刀尺，隔窗人翦霜苧。因念西子湖邊，鬧紅一舸，曾宿鴛鴦浦。翠羽不傳滄島信，日暮閒情□與。懶拂鸞箋，懶拈象管，秀句同誰賦。孤鴻程杳，夕陽低下平楚。
醉公子
作者：仇遠
朝代：宋

曉入蓬萊島。松下鋤瑤草。貪看碧桃花。誤遊金母家。一酌窪尊露。醉失歸來路。不見董雙成。隔花聞笛聲。
醉歌三首·其一
作者：仇遠
朝代：宋

金淵醇酒賤，足可醉亡何。
日覺醒時少，其如飲不多。
人生間調笑，俗事暗消磨。
此意神仙會，山童亦解歌。
醉歌三首·其三
作者：仇遠
朝代：宋

清狂歌窈窕，微醉困瞢騰。
酒薄多疑水，官閒一似僧。
已知燈即火，不願谷爲陵。
百事俱能了，惟餘飲未能。
醉歌三首·其二
作者：仇遠
朝代：宋

客居真易過，凡事不如儀。
惟有閒尋睡，渾無趣作詩。
晚晴行數步，日午酌三巵。
繫馬庭階下，人多借去騎。
醉聞杜宇
作者：仇遠
朝代：宋

家家酒似池，日日醉如泥。
海燕聊爲客，杜鵑何苦啼。
狂那知帽落，歸不爲花迷。
信筆成詩句，苔牋小草題。
醉聞杜宇
作者：仇遠
朝代：宋

幾日冥迷醉夢中，醒來衣袖裹春風。
杜鵑未歇鳥聲碎，芍藥已開花信空。
差勝跨馿愁杜老，儘教騎馬笑山公。
卑官安得金貂換，尚有杖頭三百銅。
醉落魄·一斛珠
作者：仇遠
朝代：宋

水西雲北。錦苞泫露無顏色。夜寒花外眠雙鶒。莫唱江南，誰是鷓鴣客。薄情青女司花籍。粉愁紅怨啼螿急。月明倦聽山陽笛。渺渺徵鴻，千里楚天碧。
醉醒吟
作者：仇遠
朝代：宋

衆人皆醉我獨醒，衆人皆醒我獨醉。
先生何苦與世違，醒醉之中有深意。
或云酒是腐腸藥，沉湎淫泆無不至。
或云酒是忘憂物，醉鄉別有一天地。
左拍五柳先生肩，右把三閭大夫臂。
醉時元自惺惺著，醒來亦自齁齁睡。
獨醒獨醉豈多得，衆醉衆醒堪一喟。
醉者自醉醒自醒，卿法吾情各行志。
溧江美酒差可戀，說醉論醒姑且置。
公不見昔人有云，且食蛤蜊那知許事。
采薇吟
作者：仇遠
朝代：宋

采薇采薇，西山之西。
薇死復生，不生夷齊。
陟彼西山，我心悲兮。
重陽見菊占冬晴上熟
作者：仇遠
朝代：宋

滿城風日釀輕霜，昨夜東籬菊盡黄。
正月自非添一閏，此花安得及重陽。
新鴻遠到愁無信，螃蟹中虛怕有芒。
濁酒醒來聞吉語，晴過冬至兆豐穰。
野籬
作者：仇遠
朝代：宋

豆花小白槿花紅，野屋籬門處處同。
無限春風桃李占，却將顔色媚秋風。
野飲
作者：仇遠
朝代：宋

土岡之西，竹樹之下。
板屋三間，娛此隠者。
塒有肥鷄，廄有羸馬。
豈無佳菊，采不盈把。
且漉我酒，放浪林野。
莫不飲食，知味者寡。
金縷曲·賀新郎
作者：仇遠
朝代：宋

仙骨清無暑。愛蘭橈、撐入鴛波，錦雲深處。休唱採蓮雙漿曲，老卻鷗朋鷺侶。算只有、青山如故。舊雨初晴新水漲，畫橋低、杳靄迷蒼渚。頭戴笠，日亭午。獨醒耿耿空懷楚。渺愁予、岸芷江蘺，尚青青否。錦瑟謾彈斑竹恨，難寫湘妃怨語。悵誰與、孤芳為主。流水無聲雲不動，向漁郎、欲覓桃園路。船尾帶，落花去。
釣鰲亭
作者：仇遠
朝代：宋

俯瞰秦淮水，前瞻魯泮宮。
明知倚闌者，不是釣魚翁。
古石稜稜長，春潮脈脈通。
狀元真宰相，千古一吳公。
錢儒珍家賞桂
作者：仇遠
朝代：宋

客至當飲酒，醉此金粟堆。
秋風何時到，叢樹參差開。
馨香逆人鼻，蓓蕾藏聖胎。
攀枝折其榮，落穗浮酒杯。
後夜有佳月，弄影須徘徊。
紅袖歌未終，畫角毋庸催。
錦城方天瑞玄英先生後人得白雲山居圖彷彿桐廬山中隠所錢舜舉真蹟別有一種風致漫系以詩
作者：仇遠
朝代：宋

翼翼山千朵，蕭蕭屋數間。
石崖不可度，門徑幾曾關。
綠樹經秋在，白雲終日閒。
依稀鏡湖曲，西島水迴環。
鎮海亭
作者：仇遠
朝代：宋

海塘三十里，此屋獨巍然。
有浪方知水，無雲總是天。
苔痕封石柱，帆影下樓船。
閒憶童男女，悠悠去幾年。
長晝
作者：仇遠
朝代：宋

閒官少公出，長日足高眠。
律己惟三尺，埋頭又兩年。
雖無乞米帖，安得買山錢。
莫聽閒唇舌，行藏任老天。
閏正月十三日夜雪
作者：仇遠
朝代：宋

東風散雪亂如麻，擲瓦敲窗細撒沙。
只恐市中薪米貴，不愁江上落梅花。
閒居十詠·其一
作者：仇遠
朝代：宋

階前紫蔓金絲草，籬角紅垂錦带花。
梓澤平泉易消歇，春留富貴與詩家。
閒居十詠·其一〇
作者：仇遠
朝代：宋

珠簾玉柵綺羅叢，猶有承平京洛風。
飲罷歸來游騎少，一庭明月夜方中。
閒居十詠·其七
作者：仇遠
朝代：宋

新竹修修綠過牆，讀書門外亦陰凉。
道人清福不肯受，却入西山看夕陽。
閒居十詠·其三
作者：仇遠
朝代：宋

仰屋著書無筆力，閉門覓句費心機。
不如花下冥冥坐，靜看蜻蜓蛺蝶飛。
閒居十詠·其九
作者：仇遠
朝代：宋

茶甌沙帽慣迎賓，不是詩人即道人。
細雨斜風君莫出，綠陰門外有紅塵。
閒居十詠·其二
作者：仇遠
朝代：宋

樹隔殘鐘遠欲無，野雲漠漠雨疏疏。
飛蚊盡逐南風去，父子燈前共讀書。
閒居十詠·其五
作者：仇遠
朝代：宋

鳥雀喧秋未肯棲，狂風吹樹影離披。
屋邊尚有斜陽在，更看山人一局棋。
閒居十詠·其八
作者：仇遠
朝代：宋

翠袖佳人倚莫寒，雙禽踏破玉闌干。
空山月落春風換，直作羅浮夢裏看。
閒居十詠·其六
作者：仇遠
朝代：宋

風挾濃雲起炮車，捎窗雨脚亂如麻。
山中茆屋應安穩，不向溪聲送落花。
閒居十詠·其四
作者：仇遠
朝代：宋

鶑花韋曲舊時游，老去閒情已五休。
却笑東風無檢束，又隨飛絮過南樓。
閒步
作者：仇遠
朝代：宋

村逕桑麻合，扶筇信所之。
綠陰晴冉冉，白日步遲遲。
野繭粘高樹，山雌入破籬。
豈無款段馬，常是小兒騎。
閻氏園池
作者：仇遠
朝代：宋

真妃已返鳳臺仙，獨立池亭思愴然。
海岳不傳青鳥信，石房誰伴白雲眠。
宮桃移種難生實，院籜初翻又引鞭。
凝碧荒凉絃管靜，萍花浮滿釣魚船。
阮郎歸
作者：仇遠
朝代：宋

教他雙燕意循循。隔湖楊柳深。芹香泥滑趁新晴。差池來往頻。春浪暖，綠無痕。醒人也醉人。斷橋日落水雲昏。歸舟個個輕。
阮郎歸
作者：仇遠
朝代：宋

桃花坊陌散香紅。捎鞭驟玉驄。官河柳帶結春風。高樓小燕空。山暗靄，草蒙茸。江南春正濃。王孫家在畫橋東。相尋無路通。
除夕前一日雪
作者：仇遠
朝代：宋

江城臘盡漸春來，三白呈祥不待催。
和氣已知隨處滿，梅花正用此時開。
寒香冷艷相吞吐，月斧風斤巧剪裁。
布絮寢衣烘未透，爐邊酒熟且銜盃。
除夜新居·其一
作者：仇遠
朝代：宋

避喧遷出郭，歲晚尚擔簦。
陋室大於斗，長途滑似冰。
豈無問字酒，共守讀書燈。
老病須微祿，歸田恨未能。
除夜新居·其三
作者：仇遠
朝代：宋

茅簷盈尺雪，真是冷官居。
窮巷稀人跡，今朝是歲除。
聒廳無鼓吹，消夜足琴書。
曉凍冰橋滑，鄰家借板輿。
除夜新居·其二
作者：仇遠
朝代：宋

籸盆夾道明，爆竹小兒驚。
但聽窗前雪，不知樓上更。
流年雙羽急，深夜一鷄鳴。
淺醉和衣睡，明朝要賀正。
陪戴祖禹汎湖分韻得天字
作者：仇遠
朝代：宋

冉冉夕陽紅隔雨，悠悠野水碧連天。
山分秋色歸紅葉，風約蘋香入釣船。
鐘鼓園林已如此，衣冠文物故依然。
當歌對酒腸堪斷，倒著烏巾且醉眠。
陳明遠書塾與蔣平仲張伯成清話
作者：仇遠
朝代：宋

霜晴泛渚狎輕鷗，人物欣逢古太丘。
喬木故家猶昨日，寒花老圃正清秋。
尊開北海心先醉，燭盡西窗話不休。
笑我一身閒未得，又隨新雨上歸舟。
陸君實挽詩
作者：仇遠
朝代：宋

乾坤那可問，至痛老臣心。
甘抱白日沒，不知滄海深。
忠魂隨上下，義骨肯浮沈。
草木長淮淚，秋風起莫陰。
陽臺怨
作者：仇遠
朝代：宋

月明如白日。遮徑花陰密密。未見黃雲襯襪來，空伴花陰立。疑是碧瑤臺，不放綵鸞飛出。隱隱隔花清漏急。一巾紅露溼。
雁
作者：仇遠
朝代：宋

四郊皆積水，鳴雁一何多。
隨處沙頭宿，常時月下過。
弟兄求口食，羈旅困風波。
寄語支更者，蘆深有網羅。
雁去
作者：仇遠
朝代：宋

離羣野雁在中庭，馴養經年羽翼成。
因爲哀鳴殊可念，豈知飛去太無情。
天陰月黑多機穽，歲晚山空少弟兄。
願爾水田常飽煖，春風早問北歸程。
雁多
作者：仇遠
朝代：宋

雁聲多處水瀰茫，西渰東湖足稻粱。
纔過蘆汀好棲宿，幾曾一一到瀟湘。
集慶寺
作者：仇遠
朝代：宋

平生三宿此招提，眼底交游更有誰。
顧愷漫留金粟影，杜陵忍賦玉華詩。
旋烹紫筍猶含籜，自摘青茶未展旗。
聽徹洞簫清不寐，月明正照古松枝。
集虛書院
作者：仇遠
朝代：宋

築室東臯野水濱，室中生白坐生春。
了知空洞元無物，須信清明自有神。
幽徑草花聊適趣，閒窗筆硯不留塵。
酒經丹訣非吾事，萬卷書藏一老身。
雜畫
作者：仇遠
朝代：宋

東風吹寒晴，春事歸花柳。
既有杖頭錢，何苦不飲酒。
嗟嗟王孫去，芳草入戶牖。
惟有南山高，曉霧亦白首。
去年秉燭游，知有今日否。
所以晉名流，酒杯不去手。
雨
作者：仇遠
朝代：宋

才放庚申一日晴，天明一日雨如傾。
烏雲覆地陰陰合，白浪侵田灧灧平。
屋漏未乾連礎潤，橋低欲壓礙舟行。
桔橰不是閒家具，會聽溪邊鵝鸛鳴。
雨坐·其一
作者：仇遠
朝代：宋

梅霖寒似麥秋天，風葛凄凄未脫綿。
金彈落池盧橘熟，紅裙委地石榴鮮。
汨羅遺恨空千載，瀨水閒居尚一年。
蒲酒相邀須徑醉，歸尋枕席付高眠。
雨坐·其二
作者：仇遠
朝代：宋

兩年蒲節雨霏微，誤我中山采藥期。
騎馬出門隨所寓，看花酌酒復奚疑。
量慳未易勝金盞，臂弱猶堪繫綵絲。
追憶侯家陪宴賜，素紈紅葛翠交枝。
雨止
作者：仇遠
朝代：宋

夜半雨忽止，老夫心頓寬。
最憐兒女弱，難受雪霜寒。
澤國無來棹，臺城有去鞍。
西村歸未卜，此日敢求安。
雨雪閉關子野公明仲祥載酒遠慰晚以詩見寄和答·其一
作者：仇遠
朝代：宋

溧陽三日雪平地，城市十家九家閉。
官舍無氈冷徹骨，省事正宜尋老計。
小人自不知紀年，我久忘吾豈忘世。
出門無礙將何之，已拚食貧了三歲。
雨雪閉關子野公明仲祥載酒遠慰晚以詩見寄和答·其二
作者：仇遠
朝代：宋

深雪沒履寒徹緜，誰子扣門四詩仙。
袖中黄絹虀臼辭，塗抹既醉鳬鷖篇。
我非不納學泄柳，政爾欲眠如孝先。
忘形爾汝子勿怪，坦率從來六十年。
雨餘
作者：仇遠
朝代：宋

兩兩鳴鳩語畫檐，雨餘芳草欲生烟。
甕頭酒熟常留客，象外詩成頗類仙。
揚子有才猶執戟，淵明無事合歸田。
地偏時事人傳少，收拾琴書且醉眠。
雪
作者：仇遠
朝代：宋

忽驚小窗白，開戶雪如此。
去年臘前無，一白從此始。
霏霏甚可愛，落落勢未已。
炯炯眼界明，沾沾田畯喜。
靜聞野厖吠，立見蟄蝻死。
鼓腹飽可期，勿畏寒墮指。
窮檐絕煙火，閉糴三日矣。
開倉糶官糧，太守如父子。
雪後祈晴
作者：仇遠
朝代：宋

閏正月過二月來，溧陽溪頭花亂開。
濃雲急雨洊雷電，不待羯鼓花奴催。
江南天氣全然別，昨夜清寒今日熱。
東風忽轉西北風，吹作霏霏一天雪。
艷桃穠李睡海棠，顔色頓減仍減香。
燕鶑羞澀未出谷，惟見野水生渾黄。
晝夜交流已登岸，丘麥畦蔬根浸爛。
州官憂水復憂民，明日祈晴泰清觀。
雪晴
作者：仇遠
朝代：宋

臘尾春頭半月期，寒欺人日雪銷遲。
纔升晴旭扶桑樹，便拂東風細柳枝。
和氣滿城真可掬，豐年擊壤已先知。
侏儒溫飽皇天賜，行續中和樂職詩。
雪花
作者：仇遠
朝代：宋

仙人初翦水，欲下復遲遲。
半夜忽自落，東風竟不知。
無香黏客袖，有意補春枝。
却憶江南柳，飄緜送子時。
雲屋上人久別承寄以詩次韻謝
作者：仇遠
朝代：宋

月落城空鶴倦飛，密雲深樹靜相依。
閶門北去山如畫，有日同師步翠微。
霜天曉角
作者：仇遠
朝代：宋

綺帷高揭。風動流蘇結。興在夜涼多處，蘭燼短、半明滅。醉徹。香未絕。紫簫聲乍歇。聲入碧雲堆裡，還起舞、桂花月。
韶華
作者：仇遠
朝代：宋

韶華已如此，冉冉積芳塵。
石潤先知雨，山濃渾是春。
釣魚臨積水，隔柳見行人。
應有忘歸者，扁舟採白蘋。
頃溧水歸登官塘湯漢章義門·其一
作者：仇遠
朝代：宋

五山翔鳳集東廬，花竹園池可隠居。
奕代文聲傳學館，大書義字式門閭。
壎箎雅奏和爲貴，樽俎清言樂有餘。
車笠重逢當一笑，白眉青眼尚如初。
頃溧水歸登官塘湯漢章義門·其二
作者：仇遠
朝代：宋

一塘分雨百泉流，喜作山房信宿留。
騎馬傍門知不厭，坐牀索酒合應羞。
生平仲舉延徐穉，老去文淵憶少遊。
霧豹直疑斑已露，翩翩入谷有鳴騶。
題三忠堂三首·其一
作者：仇遠
朝代：宋

丞相當年握筆時，封胡羯末總佳兒。
後來家有無窮事，便是天仙也不知。
題三忠堂三首·其三
作者：仇遠
朝代：宋

一紙郇雲傲劫灰，慈親一見一心摧。
如今王謝堂前燕，飛入人家更不回。
題三忠堂三首·其二
作者：仇遠
朝代：宋

謝砌諸郎入寄奴，機雲忘祖亦忘吳。
一門一品如今有，三世三忠自古無。
題五牧蔣氏所藏閻次平小景
作者：仇遠
朝代：宋

綠蕪紅葉照秋明，白雁孤飛我獨行。
誰識草堂窮杜老，江南江北正關情。
題仲賓竹石
作者：仇遠
朝代：宋

淇園綠猗猗，昌谷黑離離。
謫仙硯池底，茁此兩三枝。
輔以小崢嶸，標度尤崛奇。
願堅歲寒心，勿爲風雪欺。
題史壽卿二畫·其一
作者：仇遠
朝代：宋

香草何時號水仙，翠翹羅襪步蹁躚。
風標宜作梅花伴，不入離騷亦偶然。
題史壽卿二畫·其二
作者：仇遠
朝代：宋

少年曾讀在原詩，忽見飛鳴傍竹枝。
憶著江南好兄弟，歲寒風雪欲何之。
題吳遠秋塘雙禽
作者：仇遠
朝代：宋

昔年曾聽雪兒歌，此日池塘見敗荷。
寄語鶼鶼春已去，白蘋紅蓼奈秋何。
題和靖先生觀梅圖無懷上人徵予作
作者：仇遠
朝代：宋

癡童癯鶴冷相隨，笑指南枝傍小溪。
到處一般香影色，孤山只在斷橋西。
題天壽觀清隠山房
作者：仇遠
朝代：宋

紫極秋聲竹滿軒，一塵飛不涴琴樽。
白雲自逐秋風去，卧看青山嬾出門。
題孟浩然圖
作者：仇遠
朝代：宋

風吹衿帽不知寒，款段奚奴凍亦頑。
縮項鯿魚無可釣，歸鞭遥指鹿門山。
題季路負米圖
作者：仇遠
朝代：宋

高堂有親今老矣，孝子晨昏奉甘旨。
傷哉貧也敢辭勞，百里迢迢親負米。
後來列鼎坐重裀，積粟萬鍾不逮親。
古言周急不繼富，爲母請粟非無人。
題小閣
作者：仇遠
朝代：宋

斲窗黏紙著方床，四面虛明取向陽。
氈席坐來終日暖，皮簾揭動北風凉。
挂缾水滿梅花活，折鼎湯鳴芋子香。
布被蒙頭晝眠熟，不知門外雪洋洋。
題徐壽畫牛
作者：仇遠
朝代：宋

此大武者，二十八蹄。
茂樹之下，豐草萋萋。
牧童且嬉，夕陽未西。
何如桃林，歸去來兮。
題扇·其一
作者：仇遠
朝代：宋

溪山隔岸好，風雨過橋危。
何似高樓上，停雲且賦詩。
題扇·其三
作者：仇遠
朝代：宋

泉急喧溪碓，山深怯瘦馿。
翟湯如肯隠，來此卜幽居。
題扇·其二
作者：仇遠
朝代：宋

茂樹坐終日，水流心不競。
誰識山中居，萬動歸一靜。
題扇·其五
作者：仇遠
朝代：宋

欹枕聞春雨，閉門見綠陰。
可人歌扇底，猶有惜春心。
題扇·其四
作者：仇遠
朝代：宋

紅紫委塵土，綠窗清晝長。
安知兩三竹，風已作秋凉。
題李公略示高郎中吳山觀月圖
作者：仇遠
朝代：宋

憑高宜晚更宜秋，下馬歸來即倚樓。
納納乾坤雙老眼，滔滔江漢一扁舟。
滿城明月空吳苑，隔岸青山認越州。
李白酒豪高適筆，當時人物總風流。
題李成寒鴉圖
作者：仇遠
朝代：宋

老樹枯苔雪乍晴，饑烏飛集噤無聲。
蒺藜沙上花開早，且讓春風與燕鶑。
題李益師謙所藏和靖吟梅圖
作者：仇遠
朝代：宋

瓶插梅花一兩枝，逋仙隠几自吟詩。
北風釀作西湖雪，不顧山童凍得癡。
題水軒
作者：仇遠
朝代：宋

水軒寒最早，偏稱冷官居。
老態重衾薄，秋聲四壁虛。
霜前蛩漸少，雨後葉全疏。
漁叟頑如鐵，鶉衣曉捕魚。
題江貫道雨溪晚釣卷後
作者：仇遠
朝代：宋

雨後滄波泯泯流，樵夫歸去有漁舟。
江郎縮地能如此，何必雙溪疊嶂遊。
題沈子和德沖畫龍
作者：仇遠
朝代：宋

紅霞飛盡玄雲同，深山大澤生春風。
震雷一聲蟄戶啟，老龍夭矯生蒼穹。
憶曾艤舟垂虹外，舟子傳呼黑龍掛。
須臾急雨暗吳淞，昔見真龍今見畫。
江南久旱草木空，湖水陡落如秋冬。
蒼生望霓心顒顒，阿香喚起隆中龍。
題湯松年畫卷·其一
作者：仇遠
朝代：宋

貌得人間真乘黄，曹將軍後有韋郎。
奚官牽挽猶西望，似憶春風苜蓿長。
題湯松年畫卷·其二
作者：仇遠
朝代：宋

紫蠟團心栗玉鬆，荼蘼香色似同宗。
因思弄蕊攀條處，花刺勾人曉露濃。
題溧陽市
作者：仇遠
朝代：宋

萬家大縣舊留都，一派中江入太湖。
縮項魚肥人鱠玉，長腰米貴客量珠。
府分南北寒蕪合，橋直東西夜市無。
却是旗亭浮蟻美，杖頭能費幾青蚨。
題煙竹圖
作者：仇遠
朝代：宋

楚山晴雨未分明，淡鎖蒼筠曉更清。
渾是一江秋色染，只疑無處著秋聲。
題燕肅畫卷
作者：仇遠
朝代：宋

溪路迢迢繞碧峰，白雲迷却舊行蹤。
買舟歸去山中住，終日茆亭坐聽松。
題王師尹宜晚樓
作者：仇遠
朝代：宋

高捲書簾雨氣寒，螺屏擁髻赴滄灣。
去天一握屋上屋，斜日幾重山外山。
地展畫圖增暮景，風吹笑語落人間。
棲鴉已寂歸雲急，却怪雲猶未得閒。
題王師尹所藏三峽圖
作者：仇遠
朝代：宋

廬山石橋天下奇，奔湍赴壑潜馮夷。
倚闌俯瞰毛髪竦，品題曾讀坡仙詩。
畫師筆斡造化窟，豈必夜半夸娥移。
蜀天茫茫千萬里，彷彿猿聲亦如此。
何當譜入朱絲絃，水底魚龍應洗耳。
題畫·其一
作者：仇遠
朝代：宋

紛紛鷄鶩一冥鴻，全放全收旦暮同。
各爲稻粱飛不起，偶然相聚小池中。
題畫·其二
作者：仇遠
朝代：宋

天上高飛地上行，終難萬里附鵬程。
鷺鷥股肉無人割，老守菰蒲過一生。
題畫竹·其一
作者：仇遠
朝代：宋

誰謂籊籊竿，乃不如勁草。
北風動地來，直節未易倒。
題畫竹·其三
作者：仇遠
朝代：宋

直節老欲枯，初篁瘦而勁。
祖孫知幾傳，不改君子性。
題畫竹·其二
作者：仇遠
朝代：宋

凈洗碧娟娟，顔色如少年。
窗前風收雨，階下笋行鞭。
題畫竹·其四
作者：仇遠
朝代：宋

新笋籜半含，節下粉猶綠。
指日南風來，吹作階庭玉。
題石民瞻畫鶴溪圖
作者：仇遠
朝代：宋

鶴溪近與練湖連，一境秋水清無邊。
依稀淮岸瀟湘浦，慣見月虹書畫船。
山翁幾年吳下客，溪草溪花未相識。
筆床茶竈老玄真，肯與沙鷗分半席。
題羣仙圖
作者：仇遠
朝代：宋

世代雖殊道不殊，衣冠氣貌列仙儒。
自憐無計攀靈轡，豈意相從入畫圖。
把袂拍肩歸福地，抗塵走俗笑泥塗。
苔痕還繞榴皮相，風雨東林壁半蕪。
題范譓卿愛山吟境圖
作者：仇遠
朝代：宋

前山排闥如虬奔，後山擁壁如虎蹲。
三間茅屋白雲裏，一羣野鹿青松根。
世上好山誰不喜，紗帽可能長隠几。
詩人見石猶下拜，况是孤高有如此。
終南捷徑從渠行，少室素價元非輕。
呼童下山汲清泠，我欲洗耳聽猿聲。
題西山真先生像
作者：仇遠
朝代：宋

何年霜月子，寫此西山真。
峨冠褐寬博，詩書發精神。
可以寘巖壑，可以登麒麟。
斯人不可作，令我思乾淳。
題西梵一翁雙清軒
作者：仇遠
朝代：宋

上人碧雲房，苔地不盈丈。
古石六七株，修竹覆其上。
石兄既奇秀，竹君亦高尚。
歲晚永相依，屹不染塵坱。
方參香嚴師，曾識牛丞相。
解鞍時一息，吾其得閒放。
題趙仲穆山水二首·其一
作者：仇遠
朝代：宋

綠林紅樹石崢嶸，有客携琴訪友生。
今夜西軒風月好，殷勤爲我鼓商聲。
題趙仲穆山水二首·其二
作者：仇遠
朝代：宋

王孫遺迹在桐鄉，留意當年翰墨香。
回首西風多感慨，不辭援筆賦嵇康。
題趙信國墨梅後書宋廣平賦·其一
作者：仇遠
朝代：宋

廣平鐵石清便賦，信國水墨橫斜枝。
總是平生和鼎手，更憑誰寫簡齋詩。
題趙信國墨梅後書宋廣平賦·其二
作者：仇遠
朝代：宋

素衣喜不污緇塵，貞女江頭見似人。
桃李門牆零落盡，江南猶有一枝春。
題趙千里溪山春遊圖
作者：仇遠
朝代：宋

一溪流水數家村，短櫟長松映蓽門。
不是花通輞川口，祇疑路隔武陵源。
小橋瘦馬行春色，遠浦青山带雨痕。
樓觀玲瓏雲縹緲，須知畫裏別乾坤。
題趙子固水墨雙鈎水仙卷
作者：仇遠
朝代：宋

冰薄沙昏短草枯，采香人遠隔湘湖。
誰留夜月群仙珮，絕勝秋風九畹圖。
白粲銅盤傾沆瀣，清明寶玦破珊瑚。
却憐不得同蘭蕙，一識清醒楚大夫。
題趙希賢所藏墨竹·其一
作者：仇遠
朝代：宋

一竿千百葉，鳳尾翠交加。
曾向僊壇種，和風掃落花。
題趙希賢所藏墨竹·其三
作者：仇遠
朝代：宋

謝家庭下玉，化此青琅玕。
風標敻不俗，誰謂骨相寒。
題趙希賢所藏墨竹·其二
作者：仇遠
朝代：宋

新梢霧如沐，斷節霜不枯。
西窗夕陽下，此君何可無。
題趙希賢所藏墨竹·其四
作者：仇遠
朝代：宋

直節豸獻角，低枝鸞振羽。
古色鎮蒼然，非煙亦非雨。
題趙松雲竹石幽蘭
作者：仇遠
朝代：宋

舊時長見揮毫處，修竹幽蘭取次分。
欲把一竿苕水上，鷗波千頃看秋雲。
題趙松雲迷禽竹石圖
作者：仇遠
朝代：宋

錦石傾欹玉樹荒，雪兒無語戀斜陽。
百年花鳥春風夢，不是錢塘是汴梁。
題馬秀卿郊墅
作者：仇遠
朝代：宋

仙人朝去莫知還，野色風光一草庵。
少室何妨高索價，莫教輕指作終南。
題高房山寫山村圖卷
作者：仇遠
朝代：宋

我家仇山陽，昔有數椽屋。
誤落塵市間，讀書學干祿。
井枯竈烟絕，况復問松菊。
如此五十年，一出不可復。
高侯丘壑胸，知我志幽獨。
爲寫隠居圖，寒溪入空谷。
蒼石壓危構，白雲養喬木。
向來仇池夢，歷歷在我目。
何哉草堂資，政爾飯不足。
視我舌尚存，吾居有時卜。
風起
作者：仇遠
朝代：宋

朔風連夕起，浩蕩厲嚴寒。
遠勢驚春夢，微權屬冷官。
雲行和月暗，木落打窗乾。
因憶吳船客，波濤寢不安。
風雨不出
作者：仇遠
朝代：宋

儒官少公事，閒坐如家居。
閉戶聽風雨，重讀架上書。
豈無借書瓻，小酌勿用沽。
豈無苜蓿盤，園丁送嘉蔬。
溪童把釣竿，時得徑寸魚。
采薇拾橡栗，視此已有餘。
懷哉天地恩，不棄無用儒。
舍此將何之，狂士多迷途。
終不如歸田，一蓑溪上鋤。
飲少
作者：仇遠
朝代：宋

此中無他腸，飲少乃輒醉。
眼眩力不支，便欲投床睡。
頓空名利心，願棄人間事。
淵明千載上，當復知我意。
飲陸靜復山房分韻得時字
作者：仇遠
朝代：宋

連轡行春自作期，尋芳却笑我來遲。
三杯雲液花前酌，一曲瓊簫竹下吹。
滄海桑田非舊日，石泉槐火有新詩。
山中道士閒於鶴，門外紅塵總不知。
養雁
作者：仇遠
朝代：宋

雝雝陽鳥，其居朔方。
朅來江南，雪霜備嘗。
意不耐暑，慮爾早亡。
乃安水土，羽毛無傷。
仰羨鵷雛，俯趨鶩行。
負影隻立，何如還鄉。
秋風日高，稻粱已黄。
且謀一飽，勿思翱翔。
馬斃三首·其一
作者：仇遠
朝代：宋

曉廄驚呼我馬瘖，塞翁一笑欲何如。
西郊或有閒迎送，却向東家借蹇馿。
馬斃三首·其三
作者：仇遠
朝代：宋

我無筋力汝難騎，埋汝郊原有敝帷。
二尺箯輿元自穩，不勞鞭策强驅馳。
馬斃三首·其二
作者：仇遠
朝代：宋

苦無馳驟但加餐，馬性由來不耐閒。
官滿馬亡歸去好，且騎白犢看青山。
驚蟄日雷
作者：仇遠
朝代：宋

坤宮半夜一聲雷，蟄戶花房曉已開。
野闊風高吹燭滅，電明雨急打窗來。
頓然草木精神別，自是寒暄氣候催。
惟有石龜并木雁，守株不動任春回。
高卧
作者：仇遠
朝代：宋

人生天地一蘧廬，耕鑿雖勞樂有餘。
因閲杜詩刪舊稿，爲觀羲帖學行書。
山公醉後猶騎馬，渭叟閒來只釣魚。
世道秋風總蕭索，何如高卧白雲居。
魯庵尊師以彝齋白描四薌命作韻語
作者：仇遠
朝代：宋

淡墨英英妙寫真，一花一葉一精神。
繁香曾入廬山夢，遺珮如行湘水春。
小白凝珠還勝雪，輕黄承襪不生塵。
老僧嬾作浮華想，空谷猶疑見似人。
鳳凰山故宮
作者：仇遠
朝代：宋

漸無南渡舊衣冠，尚有西湖風雨寒。
鳳鳥不來山寂寂，鴟夷何在海漫漫。
荒陵樵採官猶禁，故苑烟花客自看。
惟恨餘杭門外柳，長年不了送征鞍。
黄渚舟中·其一
作者：仇遠
朝代：宋

夕晴殊可喜，小作川原遊。
水岸菰蔣合，野田鴻雁留。
雲煙易得晚，城市那知秋。
落葉塞破屋，逃亡令我愁。
黄渚舟中·其二
作者：仇遠
朝代：宋

酌彼溪店酒，醉向舟中眠。
舟人待月出，急急乘晚牽。
前山見瓦屋，小彴橫沙田。
回首六百載，我思唐謫仙。
黑兔
作者：仇遠
朝代：宋

何年偷舐玄霜鼎，變却蟾宮玉雪姿。
毛穎未封先試墨，褐衣乍著便披緇。
移來暘谷烏相對，躍入陰山鬼不知。
蹤跡分明予甚愛，正當秋曉月明時。
鼓角
作者：仇遠
朝代：宋

五更相次曉，一曲有餘清。
忽醒山林夢，遥聞鼓角聲。
背風還迤邐，带月最分明。
莫作邊城看，長淮久息兵。
丁亥清明和昭德侄孫韻
作者：何夢桂
朝代：宋

風吹苦楝結輕寒，乾石青精屋半間。
潑火雨收春樹綠，踏青人出畫簾閒。
紅顔白髮悲歡事，舊日新年夢覺關。
滿地落花啼鳥急，天涯游子幾時還。
三用韻
作者：何夢桂
朝代：宋

蓀壁辛楣屋繚蘅，閒人一榻少人爭。
君來特地平分破，鎮斷山雲不敢行。
三用韻·其一
作者：何夢桂
朝代：宋

大鈞播萬彙，運化元不絕。
芸芸方歸根，倏見上枝末。
年華逐流波，去去人不識。
少壯幾何時，忽霍異今昔。
林蔭美鳩乳，水滑羨魚沫。
鬒髮忽成霜，乍見忽驚惑。
玄化不吾常，吾姑守玄德。
千古萬古人，等如傳舍客。
三用韻·其三
作者：何夢桂
朝代：宋

貧女傷莫年，有淚不可挹。
秦川五色錦，半世勞獨織。
織花空過眼，新故總塵迹。
撫機悲歲年，顔貌非故夕。
妾心比錦絲，絲長恨無極。
綉衾雙鴛鴦，抱此欲誰適。
沃桑歎黄隕，尚肯賦梅實。
悠悠世上兒，何處堪食息。
三用韻·其二
作者：何夢桂
朝代：宋

瓊樓藐層雲，絕棟天風寒。
阿誰吹玉龍，哀響落雲間。
插羽欲相從，百尺那可攀。
脈脈隔綺窗，欲語兩俱難。
當年古銅人，夜半失露盤。
露寒濕如水，見者爲悲酸。
誰能鑄鐵關，鑱石爲腸肝。
已夫已矣夫，無言付長歎。
三用韻·其四
作者：何夢桂
朝代：宋

何年鑄銅柱，請爲問伏波。
薊子去不遠，金狄誰再摩。
世變落莽渺，吾意成蹉跎。
盜跖飫肝膾，孔聖厄絃歌。
禍福吾欲問，當世無史鮀。
問天天匪高，祇恐民聽訛。
形骸天委質，性命天委和。
吾固聞諸天，如何復如何。
上夾谷書隠先生六首·其一
作者：何夢桂
朝代：宋

堪輿渺無極，俯仰慨古初。
皇風戰涿鹿，草野傷血塗。
勳華襲文明，不肯私均朱。
誓命纘王業，侵伐紛霸圖。
春秋二百祀，已矣吾道孤。
天不生夫子，民極誰其扶。
上夾谷書隠先生六首·其三
作者：何夢桂
朝代：宋

錦峰有使星，光芒夜燭天。
聞道繡衣來，上應此星躔。
兒童爭迎拜，不敢持一錢。
一錢不足云，愛心重留連。
輒持一盂水，滴滴釣臺前。
上夾谷書隠先生六首·其二
作者：何夢桂
朝代：宋

反袂歎麟折，過門傷鳳衰。
奠楹不復作，世喪禮樂隳。
世喪道不喪，文豈不在茲。
千載而有人，三代猶可追。
吾聞夾谷翁，文獻尚有遺。
斯世微斯人，皇皇吾安歸。
上夾谷書隠先生六首·其五
作者：何夢桂
朝代：宋

平生學屠龍，終乃成履豨。
國亡身未殯，戮死竟何如。
衣带日以緩，鬢髮日以疏。
晨風懷苦心，不能高奮飛。
獨抱三聖易，終焉老吾廬。
上夾谷書隠先生六首·其六
作者：何夢桂
朝代：宋

驥老不適用，狐首復何幾。
身名與世隔，誰以告彼姝。
衷腸遠難訴，載訴出戶衣。
出戶亦不辭，疑我故步非。
袖中懷綠綺，自傷知音稀。
爲君試一彈，霑襟涕漣濡。
上夾谷書隠先生六首·其四
作者：何夢桂
朝代：宋

衣冠墮塗炭，血肉膏斤斧。
喜聞使車來，猶歌來何暮。
蒼生在顛崖，惟恐隔風雨。
誰爲埋車輪，渾家白雲住。
下有羊裘翁，清風清萬古。
上崔中丞古意二首·其一
作者：何夢桂
朝代：宋

明月墮我檐，白雲生我屋。
明發起振衣，出戶聊躑躅。
青冥下輶軒，皇華照幽谷。
乾坤散清氣，固不在惡木。
上崔中丞古意二首·其二
作者：何夢桂
朝代：宋

岩岩南山石，上有孤生竹。
結根不擇地，天地聊自足。
卷耳不盈筐，綠芻不盈掬。
願言勿采采，留此媚幽獨。
上張察使老山·其一
作者：何夢桂
朝代：宋

元是公侯孝友門，及今幾代見礽孫。
便遺柱下持天憲，暫住都亭洗物冤。
花影月邊吟子野，木從窗外訪南軒。
漢庭羽翼須良計，誰是商山老綺園。
上張察使老山·其二
作者：何夢桂
朝代：宋

玉節星軺浙水邊，好將疾苦問愚黔。
十羊九牧鞭俱斃，一鼠羣鴞肉未饜。
地處覆盆遮日月，天教持斧拯閭閻。
吳山不逐行人老，留取勳名衆具瞻。
上留尚書
作者：何夢桂
朝代：宋

昆明池劫化靈緇，夢覺功名忝一炊。
鍾子未將南操變，庾公空抱北朝悲。
歸來眼底湖山在，去後心期浙水知。
白髮門生憐未死，青袍留得裹遺骴。
九日偕府城諸貴人遊南山寺分韻和杜工部九日詩
作者：何夢桂
朝代：宋

飯山吟瘦带圍寬，過得秋來一日歡。
謾道高風憐破帽，還應衰髮戀南冠。
黄花幾度今人老，藍水千年時夢寒。
日暮歸來成醉倒，南山風雨不堪看。
何逢原寄和章再和前韻
作者：何夢桂
朝代：宋

日暮歸來彈鋏歌，詩筒何處又相過。
人生百歲樂時少，春色三分塵土多。
愧乏丹砂修渾沌，且拚樽酒醉無何。
近來江上風濤惡，還有閒鷗似我麽。
倚欄即景
作者：何夢桂
朝代：宋

落日青山外，寒烟古樹頭。
犬聲隔村落，漁火半汀洲。
興廢江郊屋，行藏野渡舟。
夜深風雨惡，人尚倚層樓。
偶成
作者：何夢桂
朝代：宋

喚醒邯鄲出夢關，悠悠身世隔塵寰。
飛鴻落照琴三疊，流水寒花屋半間。
老不如人甘遯世，閑誰似我得看山。
乾坤許大雙蝸角，消得人間戰觸蠻。
偶成
作者：何夢桂
朝代：宋

坐定爐烟歇麝煤，落花飛絮自徘徊。
閉門盡掃無人迹，尚放營巢燕子來。
偶成
作者：何夢桂
朝代：宋

心無損物宜平怨，語不妨人貴寡尤。
說與時人莫相忌，全家已擬鹿門遊。
偶成·其一
作者：何夢桂
朝代：宋

一卷南華一炷香，身閒隨處是仙鄉。
竹聲侵戶朝眠覺，花影移階晝坐忘。
杜曲自耕貧亦樂，柴桑可葬死何妨。
悠悠往事俱塵土，剩得頭顱上雪霜。
偶成·其二
作者：何夢桂
朝代：宋

沉水烟銷寶鴨香，山窩人在水雲鄉。
魚非惠子同魚樂，蝶化莊周併蝶忘。
心了固知身是寄，物齊寧與道相妨。
清明即是神仙界，不用丹爐煉玉霜。
偶成寄王德甫
作者：何夢桂
朝代：宋

休休萬事總歸休，猶占青山對白頭。
籟寂乾坤機落落，境忘身世夢悠悠。
孤雲野水遼天鶴，明月清風露地牛。
此意不知誰會得，一聲鐵笛萬山秋。
偶書塔塢水中石
作者：何夢桂
朝代：宋

白石兮磷磷，清泉兮泠泠。
岸有蒲兮水有芹。
敲竹筇兮金石聲，長嘯歌兮驚鬼神。
世間豈無宦海之可航，仕路之可騁兮，不如此壑之安且平。
魚自泳兮鳥自鳴，花自開兮木自榮。
任我心兮流水，等世事兮浮萍。
上下天地兮，吾併忘乎吾身。
傷春志感·其一
作者：何夢桂
朝代：宋

陌上花飛春又歸，春歸人老髮垂垂。
離鸞一去無歸路，歲歲花開上故枝。
傷春志感·其二
作者：何夢桂
朝代：宋

春歸陌上落花多，往事傷心可奈何。
此意尋常禁不得，九仙山下那堪歌。
入夏初晴
作者：何夢桂
朝代：宋

屏翳盜天權，豐隆據天宇。
沴陰抗六陽，入夏苦旬雨。
煉石無媧皇，天漏誰與補。
羲和駕赤輪，倏覩朝旭吐。
泥蟲起躑躅，淖羽鼓掀舞。
倚杖擬郊行，脫屣始出戶。
喜氣薄林巒，生意溢蘅杜。
天公本無心，造物誰實主。
今昔倏變化，陰晴孰吹煦。
我欲叫蒼蒼，叩閽撾天鼓。
蒼生在巔崖，何時脫辛苦。
入菴偶成·其一
作者：何夢桂
朝代：宋

滿園桃李手親栽，開遍東風藉綠苔。
惟有木蘭情意重，留花猶待主人來。
入菴偶成·其三
作者：何夢桂
朝代：宋

春色三分過二分，歸來觸目見山青。
鳴鳩乳燕村村閙，不似山中好細聽。
入菴偶成·其二
作者：何夢桂
朝代：宋

去年燕到主歸遲，今日人來燕亦歸。
歲歲成家長孫子，更將短翅傍誰飛。
入菴偶成·其四
作者：何夢桂
朝代：宋

如此春光冉冉何，青山亦笑髮皤皤。
門前修竹獨歡舞，今歲兒孫長最多。
八聲甘州
作者：何夢桂
朝代：宋

倚闌干立盡，看東風、吹度柳綿飛。怕杜鵑啼殺，江南雁杳，遊子何之。夢斷揚州芍藥，落盡簇紅絲。歌吹今何在，一曲沾衣。往事不堪重省，記柳邊深巷，花外幽墀。把菱花獨照，脂粉總慵施。悵春歸、留春未住，奈春歸、不管玉顏衰。傷心事，都將分付，榆砌苔磯。
八聲甘州
作者：何夢桂
朝代：宋

嘆人生聊爾，便晨風、翼倦也回飛。況自騎款段，欲追騏驥，千里安之。種得玄芝瑤草，不染滿頭絲。一醉梅花下，笑舞青衣。說甚封侯萬里，待朱門畫戰，大第崇墀。人世何時□足，造物任隆施。怪周公、如今不夢，意周公、政自怪吾衰。歸來去，夕陽牛隴，夜月鷗磯。
八聲甘州
作者：何夢桂
朝代：宋

對千峰未曉，聽西風、吹角下譙樓。擁貔貅千騎，旌□十里，送客芳洲。曾是燈棋月柝，贊畫坐清油。折盡長亭柳，莫系行舟。憶昔相逢何處，看飛鴻雪跡，休更回頭。百年心事，長逐水東流。願君如游龍萬里，我如雲、終泊此林丘。相思夢，明年雁到，尚訊南州。
八聲甘州
作者：何夢桂
朝代：宋

對芙蓉峰曉，雪初消、雲□靄煙霏。是阿誰壽母，紫鸞笙裡，玉液瓊枝。元是雲翹仙子，珥節度瑤池。手種碧蓮子，長記年時。此地神仙宮闕，幾花封玉誥，金帔霞衣。但壽星堂上，七十古來稀。捧壽觴、莫辭滿飲，願年年、對鶴髮蛾眉。年年有，麻姑麟脯，王母玄梨。
八聲甘州
作者：何夢桂
朝代：宋

恨公來較晚，早歸朝、驄馬去難留。是朱輪華轂，聯珪疊組，家世公侯。今在玉堂深處，借重護偏州。好把青氈拂，奕世勳猷。明日東津歸路，正梅花霜曖，春上枝頭。看連旗列鼓，送客下江樓。對雲山、千年不老，向樓前、閱盡幾行舟。留名在，嚴陵灘下，日夜東流。
八聲甘州
作者：何夢桂
朝代：宋

自遼東鶴去，算何人、插得翅能飛。笑平生錯鑄，儒冠誤識，者也焉之。謾道寒蠶冰底，甕繭解成絲。何許絲千丈，補得龍衣。鏡裡不堪勳業，縱夢中八翼，不到天墀。看墦間富貴，妻妾笑施施。對青山、千年不老，但梅花、頭白伴人衰。嚴陵路，年年潮水，不上漁磯。
再和·其一
作者：何夢桂
朝代：宋

采芳遺所思，所思道幽絕。
濯髮沐蘭膏，卷然在髮末。
鴂啼衆芳萎，微物固先識。
我方行邁邁，我載歌昔昔。
操舟入觴深，被髮出梁沫。
至人本神游，詎知見者惑。
畏途窘善步，變境乏全德。
委順天地間，誰主復誰客。
再和·其三
作者：何夢桂
朝代：宋

渴不待醴酒，行潦聊可挹。
寒不待羅襦，短布聊自織。
人生志富貴，役役死塵迹。
天雞報明晨，暮鐘送歸夕。
萬化迭故新，來者未終極。
百年無定期，餘日姑自適。
擬學種蟠桃，誰能待花實。
海鷗倦長風，低徊此休息。
再和·其二
作者：何夢桂
朝代：宋

火鼠不畏熱，冰蠶不畏寒。
未能蹈冰火，吾姑襲人間。
徒駭廣可泳，太行巍可攀。
世路蹇幽蔽，邅迴行路難。
君坐歌三調，我起舞七盤。
歌苦舞未終，觀者心未酸。
矢言浩無極，恐彼隔肺肝。
無言賦悄悄，永夜長寤歎。
再和·其四
作者：何夢桂
朝代：宋

劫池出墨灰，厄海騰洪波。
陰陽互勃蝕，天地相激摩。
人生壽能幾，百歲易蹉跎。
毋用戚戚憂，且賦浩浩歌。
鴬鳩漸溟鵬，修鯨渺沙鮀。
物性各有極，相企成舛訛。
順天以全德，安土以敦和。
及時且娛樂，不樂將奈何。
再和張秋山杭州孤山二首·其一
作者：何夢桂
朝代：宋

歌舞錢塘厭說兵，悠悠往事竟何成。
錢鏐鐵箭千年在，伍子鴟夷一死輕。
湖上園亭春代謝，江頭潮汐月虧盈。
相逢白首休相問，見說宮門草樹平。
再和張秋山杭州孤山二首·其二
作者：何夢桂
朝代：宋

處士橫橋野水流，先生家住暮雲稠。
百年故國成塵夢，千古青山憶舊遊。
林下客盟寒白鶴，梅邊詩稿問蒼頭。
公來但掃墳前竹，莫載虛名入帝州。
再用前韻和諸公
作者：何夢桂
朝代：宋

白髮星星紗帽烏，怕隨年少過西湖。
清明上冢行人少，寒食開門宮使無。
半世行藏隨杖屨，百年悲樂寄樽壺。
歸來第五橋邊路，半樹殘陽噪畢逋。
到石寶岩下二絕·其一
作者：何夢桂
朝代：宋

十里矗巉岩，移來指顧間。
相逢曾識面，元不隔重關。
到石寶岩下二絕·其二
作者：何夢桂
朝代：宋

相望各天涯，相看又恐差。
朅來山下路，端的到君家。
又代人
作者：何夢桂
朝代：宋

一曲哀歌老淚垂，英雄不偶數孤奇。
百年事墮槐安國，半世名成薦福碑。
無祿逮親生自憾，有孫表墓死何悲。
黄門靖節均生死，清議無情更屬誰。
又四閒·其一
作者：何夢桂
朝代：宋

世間萬事不如山，老入山來得嬾閒。
巖日三竿纔睡覺，不知山外有人寰。
又四閒·其三
作者：何夢桂
朝代：宋

世間萬事不如山，輸與山中事事閒。
薇菜藤羹南燭飯，落花澗底弄潺湲。
又四閒·其二
作者：何夢桂
朝代：宋

世間萬事不如山，趁得漁樵似我閒。
山上拾薪山下釣，青簑篛笠暮歌還。
又四閒·其四
作者：何夢桂
朝代：宋

世間萬事不如山，分得心閒眼更閒。
終日看雲閒不去，暮雲閲盡鳥飛還。
吳對山跋·其一
作者：何夢桂
朝代：宋

一點靈犀傳地理，明如指掌秘通神。
潛齋不作周公夢，閒使人參郭景純。
吳對山跋·其二
作者：何夢桂
朝代：宋

電眸只是天機到，龍脈皆如教法尋。
抔土百年人子孝，知君不負托孤心。
和仙詩友鶴吟
作者：何夢桂
朝代：宋

當年隻鶴揚州去，羽衣虹裳滅烟霧。
千年華表不歸來，來時忘却邯鄲路。
短篷月白起酸風，天陰鬼哭戰場空。
黄昏欲望城西東，亂山青處白雲中。
誰解歌離騷，我自斟酌酒。
一醉醉百年，無夢到浙右。
插我羽翼兩臂間，頂丹蛻盡毛骨凡。
下天上天隨君去，不與人世同悲歡。
星星有語說未已，夕陽西去東流水。
一聲嘹唳入蒼冥，青塚纍纍呼不起。
和何寧谷韻
作者：何夢桂
朝代：宋

一曲樽前浩浩歌，流年容易隙駒過。
眼前白髮故人少，郭外青楓古冢多。
流水不彈嗟老矣，雍門欲聽奈愁何。
回頭城闕應非昔，還記千年老鶴麽。
和何逢原南山八詠·方池
作者：何夢桂
朝代：宋

白藕花飛上玉欄，菰漂黑黍浸雲寒。
鯈魚自樂鷗忘我，背立西風盡日看。
和何逢原南山八詠·月坡
作者：何夢桂
朝代：宋

一鏡天公妬不容，妖蟇食墮此山中。
瓊樓玉宇知何在，空憶明皇到月宮。
和何逢原南山八詠·松巒
作者：何夢桂
朝代：宋

宰松千尺四時青，松下豐碑馬鬣平。
滿地松花人不掃，東風吹老杜鵑聲。
和何逢原南山八詠·棲雲塢
作者：何夢桂
朝代：宋

住入山深澗水窮，白頭夢不到侯封。
巴邛橘老人應換，二老如今不再逢。
和何逢原南山八詠·湧泉菴
作者：何夢桂
朝代：宋

一泓寒碧浸青天，夜靜天虛月在泉。
洗耳莫聽人世事，自彈流水和潺湲。
和何逢原南山八詠·濯纓亭
作者：何夢桂
朝代：宋

清泉白石此丘隅，誰解塵纓漱玉壺。
歌罷滄浪千古意，祇今曾見似人無。
和何逢原南山八詠·觀頤堂
作者：何夢桂
朝代：宋

南山住對北山陽，十畝臯田種稻粱。
粗飯濁醪隨分足，焚香讀易日偏長。
和何逢原南山八詠·遐觀樓
作者：何夢桂
朝代：宋

閒倚闌干水竹間，浮雲盡處見青山。
山前萬古行人老，日日林鴉入暮還。
和何逢原壽母六詩·其一
作者：何夢桂
朝代：宋

申國家庭作世程，教兒元不爲肥輕。
高堂鶴髮需榮養，捧檄歸來一笑生。
和何逢原壽母六詩·其三
作者：何夢桂
朝代：宋

春風霞袂玉堂前，綠髮童顔謝自然。
令子重孫拜家慶，阿㜷迎笑擲金錢。
和何逢原壽母六詩·其二
作者：何夢桂
朝代：宋

九霞斟玉醉淋漓，芝草琅玕青鹿肥。
庭下阿兒壽慈母，簪花拜舞笑牽衣。
和何逢原壽母六詩·其五
作者：何夢桂
朝代：宋

一官覊縛阻稱觴，千里歸來足力强。
潘令閒居元不惡，摘蔬沽酪釣池塘。
和何逢原壽母六詩·其六
作者：何夢桂
朝代：宋

六詩稱壽祝期頤，子和孫書更兩宜。
四世相看真樂事，他年補作白華詩。
和何逢原壽母六詩·其四
作者：何夢桂
朝代：宋

千鍾三釜異甘酸，此事難同肉眼看。
多少有羹無母遺，隻雞羞饌亦檀欒。
和何逢原寄韻
作者：何夢桂
朝代：宋

世界歸大壑，人事如奔淙。
浮生萃草木，萬變成飄風。
觸蠻兩蝸國，王侯一蟻封。
下觀黔首愚，咄嗟書虛空。
怒攘亦蠢蠢，羣飛何夢夢。
失手弄刀劍，轉眼生兵戎。
萬騎彀弓矢，千夫駕臨衝。
原野肆尸血，道路哀離鴻。
帥師有丈人，在師得師中。
不辜多全活，不與羣醜同。
師克未爲績，不殺真膚公。
乾坤一胞與，感此重戚容。
涿鹿始爭戰，千古開武功。
春秋書戰伐，三復爲惙忡。
南風鼓虞氏，吾誰與王通。
擊磬斯已矣，荷蕢猶可宗。
無用媿社櫟，浪出羞澗松。
君謂叔孫智，人笑酈生庸。
未能半分補，政墮一動凶。
歸來友石友，相對仲與翁。
抱神慎守一，吾欲師崆峒。
和劉府判寄詩
作者：何夢桂
朝代：宋

那有賢貳車，抗節今無儕。
拄笏看千峰，冷風散虛齋。
莊陵一絲絕，白雲鎖雙崖。
曷時從君遊，聊以紓余懷。
和勉齋侄二首·其一
作者：何夢桂
朝代：宋

謾學狂吟試筆氈，慚無風度似僧虔。
五車不作黄金屋，方寸猶存白玉田。
萬事混茫隨夢境，一關玄牝透真筌。
北窗人在羲皇上，占得清風一榻眠。
和勉齋侄二首·其二
作者：何夢桂
朝代：宋

有鳥千年去不歸，歸來滄海劫塵飛。
白楊北郭行人少，青草中原戰馬肥。
喑噫陰陽成物累，浮游天地寄身微。
老來盡棄人間事，猶占江頭白鷺磯。
和南山弟虎圖行
作者：何夢桂
朝代：宋

高堂突兀生崇岡，於菟眼電牙磨霜。
古言市虎人不信，誰信挾一來座傍。
衆犬僵仆兒輩走，猛士腰弩成蹶張。
老翁卒見亦驚怪，便欲騎取參西皇。
乾坤戾氣産尤物，誰爲驅雷入神筆。
古樹蕭蕭風刁刁，陰崖幽幽雲墨墨。
橫行屭贔不畏人，弄子庭除成穴窟。
藍田飲羽驚夜行，今乃捋鬚當白日。
畫圖畫虎心自知，觸目或疑猶喘息。
世間多少涪村民，毛爪未完心已易。
和可菴見寄韻
作者：何夢桂
朝代：宋

蜃境平生夢，名場逝水川。
相逢驚白髮，一醉仰青天。
浪出疑鷗笑，遄歸伴鶴眠。
故人知道意，珍重寄詩篇。
和喬尹四絕·其一
作者：何夢桂
朝代：宋

蘭枻藤橈桂作舟，錦江江上泛春流。
自憐野燕翅翎短，空望江頭鸛雀樓。
和喬尹四絕·其三
作者：何夢桂
朝代：宋

千古興亡夜壑舟，悠悠世事水東流。
閒花落盡無人管，飛過垂楊十二樓。
和喬尹四絕·其二
作者：何夢桂
朝代：宋

誰駕滄浪萬斛舟，風濤未濟正中流。
同舟不用妨吟笑，自有舟師把舵樓。
和喬尹四絕·其四
作者：何夢桂
朝代：宋

剩得閒身野渡舟，風霜兩鬢歲華流。
人間萬事邯鄲夢，休記行藏去倚樓。
和夾谷僉事題釣臺十首·其一
作者：何夢桂
朝代：宋

白水龍飛帝運開，先生夢不到雲臺。
當時已笑占星誤，豈易虛名落後來。
和夾谷僉事題釣臺十首·其一〇
作者：何夢桂
朝代：宋

觀風祠下謁先生，隔世相知重感情。
歸向中州諸老說，且休拈出此山名。
和夾谷僉事題釣臺十首·其七
作者：何夢桂
朝代：宋

逝水滔滔七里灘，高情聊寄一絲竿。
無魚可釣渾閒事，脚底龍眠儘自安。